text:
Mushahara nkunda kandi nkumbuye,
Uraho neza! Uraho wo gahoraho we! Uraho nshuti nkumbuye! Uraho wowe unturiza imyenda ugatuma mfata agatama! Uraho wowe undinda kuburara!
Ni ukuri ndagukumbuye pe! Ikibazo ni uko nawe rwose utansura kenshi! Gutegereza ko ukwezi gushira koko ubona ntaba ngukumbuye cyane? Reba nawe ukuntu ukwezi gushize waje mfite ibintu by’iminsi mikuru myinshi, ubukwe ntwerera, minerval z’abana, … ariko ntiwamaze kabiri uba uragiye. Rwose wagiye unsura ukamara akanya! Ariko buriya uzi ko wagiye ntaranakubwira imishinga mfite?
Icyakora nanjye nabigizemo uruhare. Naragiye nigira mu nzoga cyane, ngurira abana ibintu byinshi, nsohokera ahantu henshi, ngura imyenda ihenze, nishyura amadeni, ... sinakwitaho cyane uba urigendeye. Sha ubimbabariremo pe! Sinzabyongera!
Ngusezeranyije ko noneho ubutaha nuza nzagukunda nkagukundwakaza mbese ku buryo ukwezi kuzajya kurangira ugihari. Ni ukuri iyo wigendeye birambabaza pe! Uzi ko na madamu wanjye asigaye antonganya ngo kuki ntuma wigendera utamaze kabiri?
Shaa Nkwibire akabanga ariko ntuzagire uwo ubibwira: Uzi ko za KCB, BK, ECOBANK, FINA BANK , BCR na Banque Populaire na zo zakubuze! Haaa! Ejo nagerageje kujya ku byuma byabo nshyiramo ikarita ukaza bitagombye kujya ku murongo bihita byandikaho ngo “insufficient funds”, bivuze ko udahari! Ziriya banki na zo zabuze cash! Ngwino uzitabare!
Yari ugukunda ufite amadeni menshi!


c: text/html

text:
Rwanda | Gisagara: Itorero ry abanyeshuri ryatanze umusaruro
Ababyeyi bo mu karere ka Gisagara bafite abana basoje amashuri yisumbuye mu mwaka wa 2011 bavuye mu itorero ryo ku rugerero baratangaza ko abana babo bavanyeyo imyitwarire myiza. Abo banyeshuri bashishikariye kumenya More...
Rwanda | GISAGARA: itorero ryo kurugerero ryatanze umusaruro
Ababyeyi bo mu karere ka Gisagara bafite abana basoje amashuri yisumbuye mu mwaka wa2011 bakaba baranavuye mu itorero ryo ku rugerero baratangaza ko ryatanze umusaruro mwiza kuko basigaye babona akamaro karyo More...

robotstxt: allowed

filter: keep


text:
Gicumbi: 2017 izasiga abaturage ibihumbi 15 bakoresha amazi meza
Umuyoboro w’amazi meza ugiye kubakwa mu murenge wa Manyagiro muri Gicumbi witezweho guha amazi meza abaturage ibihumbi 15 bitarenze 2017.
Byatangajwe ubwo umushinga “Water For People” ufatanyine n’ubuyobozi bw’Akarere ka Gicumbi bafunguraga ku mugaragaro ibikorwa byo kubaka uwo muyoboro w’amazi uzaba ufite ibilometero 21, tariki ya 03 Ugushyingo 2017.
Eleanor Ellen, Umuyobozi w’umushinga “Water For People” ku Isi, watanze inkunga yo kubaka uwo muyoboro w’amazi, avuga ko bishimira kubona umuturage abayeho mu buzima bwiza. Kandi ntawagera ku buzima bwiza adakoresheje amazi meza.
Yijeje abatuye Umurenge wa Manyagiro ko uwo muyobora w’amazi bagiye kubakirwa uzabageraho bidatinze kuko ngo ibyo uwo muryango wiyemeje ubigeraho kandi vuba. Uwo muyoboro uzuzura utwaye miliyoni 756RWf.
Abaturage bo mu Murenge wa Manyagiro bavuga ko bishimiye cyane kuba bagiye kujya bakoresha amazi meza, kandi bakayakura hafi yabo. Ubusanzwe ngo bakoreshaga amazi mabi kandi bavoma kure.
Nzeyimana Aloys avuga ko bakoraga urugendo rw’isaha imwe n’amaguru bajya kuvoma. Ibyo ngo byatumaga abana bakerererwa ishuri cyangwa bakarisiba.
Agira ati “Turishimye cyane ku buryo utabyumva, kuko tugiye kugira ubuzima bwiza pe, kuko nta kongera kuruha dukora ingendo ndende”.
Umunyabanga nshingwabikorwa w’Intara y’Amajyaruguru, Kabagambe Deo asaba abo baturage gufata neza uwo muyoboro w’amazi kugira ngo hatazagira uwangiza.
Akarere ka Gicumbi kari mu turere tutagira amazi meza. Kugeza ubu ngo abaturage bagerwaho n’amazi meza ku buryo buhoraho babarirwa kuri 45%. Naho abagerwaho n’isuku n’isukura bakaba ari 33%.
Gusa ariko umushinga “Water for People” ufite intego yo kugeza amazi meza mu mirenge yose igize Akarere ka Gicumbi uko ari 21.
Uwo mushinga ngo ufite amafaranga angana na miliyari 45RWf, azashorwa mu bikorwa by’amazi, isuku n’isukura mu gihe cy’imyaka itanu muri ako karere.
Dukurikire ukanda kuri Like
Ibitekerezo ( 2 )
Mudufashe I Gicumbi my gave ka Gatuna twari twiherewe amazi ns leta none abakire ba Gatuna bagenda bayakurura bashyira mubipangu none yarakamye abaturage ntibakibona aho bavoma.Basi uwo mushinga natwe Gatuna watwibutse ukatugezaho amazi cg se abayobozi ba Gicumbi babikoraho iki kukarengane ka rubanda rugufi.Thanks
think for "water for people" partnership


text:
Ubutumwa bwa 23.09.2017
Uwiteka Imana yo mwíjuru iradukunda kandi buri gihe iba ifite ingaburo yaduteguriye yo kuduha ubugingo. Iyo twiteze kwakira tubona ubwiza bw´Imana. Igihe cyose tujye tugire umwete wo kwegera no kwitega icyo Imana yaduteguriye.
I Yohana 1:5 & Yoh 3:18-21 Imana ni umucyo kandi muri yo nta mwijima urima. Iyo twakiriye Yesu mu mitima yacu tuba twarahisemwo kuba abana b´Imana. Tugomba kugendera mu mucyo kugirango iyo twihanye tuvugishe ukuri. Tubwire Imana ibiri mu mitima yacu byose tuyereke aho tunanizwa kugirango amaraso ya Yesu atweze. Iyo twihanye mu kamenyero ntabwo habaho kwezwa.
1Yohana 2:9 Iyo turi abana b´Imana turangwa n´urukundo ntabwo tugire urwango muri twe. Imbuto zo muri Mpwemu nizo tugomba kwama. (Galatiya 5:17-22) Iyo tugendera mu mucyo twama imbuto zo muri Mpwemu.
Yakobo 3:13 Yakobo 1:19 Yakobo 4:18 Imana Data irifuzo ko dukura mu gakiza. Tukatera intabwe yo gushaka gukura. Tukarangwa niíngeso nziza tukita kukushaka ubugingo tugire umwete wo kurondera Imana.
Yoh 6:40 Imana yifuza ko tumenya agaciro gakomeye twaguzwe tukagira umutima wo kwumvira Ijambo ryayo. Kuko yatumye Yesu kugirango tuzabeho neza kandi turonke ubugingo buhoraho. Dusabe ubwenge bwíngene twakwitwara kandi tumenye ko ijisho ryayo rihora kuri twe. Twisuzume twibaze ingene Imana ituzi núko abantu batuzi. Imana ishaka ko tugira imitima mishya kuko muri Kristo Yesu twahindutse bashya ingeso za kera zarahindutse igihe twakiriye Yesu mu mitima yacu. Twirinde kumwimura.
Harageze ko twibaze ingene duhagaze dusabe Imana idukuremwo umwijima wose uri muri twe kugirango tugendere mu mucyo w´Imana twame imbuto nziza za Mpwemu Yera. Amen


text:
Inama nyunguranabitekerezo ku bibazo byugarije mu Karere ka Huye yafatiwemo imyanzuro itandukanye, ngo izatuma bimwe muri ibyo bibazo bizarushah kugenda bikemuka.
Ni inama nyunguranabitekerezo yateraniye mu karere ka Huye kuri uyu wa 01 Mata 2017, ihuza intumwa za rubanda, umutwe w’abadepite, umuyobozi w’Akarere ka Huye, abayobozi b’inzego zitandukanye zirimo n’abayobozi b’amatorero n’amadini.
Nyuma y’ibiganiro bitandukanye biganisha ku bibazo by’umuryango n’uko byakemuka byatanzwe n’Umuyobozi w’Akarere ka Huye ndetse n’anadepite Innocent Kayitare na Mukakanyamugenge Jacqueline, abari mu nama bafatiye hamwe imyanzuro, kandi biyemeza kuzayishyira mu bikorwa.
Inama yemeje ko nk’ abanyarwanda cyane cyane abanyehuye bakwiye kwigishwa baguhuza imyemerere y’amadini n’amatorero yabo na gahunda za Leta. Inama yemeje ko abanyarwanda nk’abafite amadini n’amatorero babarizwamo kandi arangwa n’ukwemera bagomba gutekereza ku byateza imbere umuryango.
Abanyamadini n’amatorero biyemeje gushyiraho icyumweru gihariwe umuryango, kurwanya ibiyobyabwenge mu madini n’ amatorero haganirwa ku cyateza imbere umuryango. Abari mu nama bibukijwe ko ikayi y’ Umuhigo w’ Umuryango ifite byinshi byafasha umuryango nyarwanda gutera imbere wikemurira ibibazo biwugarije. Abayobozi b’amadini n’amatorero biyemeje kwegera abayoboke mu ngo bakaganirizwa ku byateza umuryango wabo imbere (House to house). Inama yafashe umwanzuro ko hakwiye kubaho gahunda inoze.
Abari mu nama basanze ko ari ngombwa ko ababyeyi bashishikarizwa kugarura umuco wo kuganira n’abana, kandi amadini n’amatorero bakongera ubufatanye na leta mu bikorwa bitandukanye. Inama yemeje ko habaho Kwita ku baturanyi, buri torero rikagira abantu ryegera mu miryango ifite ibibazo kugira ngo bafashwe kubikemura (Parainage mu miryango). Inama yasabye kandi ko amatsinda y’abakirisitu aho batuye agomba gukurikiranwa mu byo baganira bakita ku muryango.
Inama yemeje ko hakomeza kuganira ku ndangagaciro na kirazira mu mashuri abana bakajye bibutswa indangagaciro. Inama yemeje ko hashyirwaho uburyo bwo kwigisha abana gukora kugirango bamenyere bazibesheho kuko bigaragara ko abana bamenyereye gukorerwa n’abakozi bo mu ngo bibagora mu buzima bakamenyera gukora bakiri bato. Inama yongeyeho kandi ko abana bagomba kwigishwa kuzigama bakiri bato. Inama yemeje ko abarimu nabo bakwiye kurenga kwigishiriza ku ishuri bakinjira no mu ngo kuko ari ibibazo abana baba bafite ku ishuri ibyinshi ariho bituruka. Inama yemeje ko mu madini n’amatorero bakwiye kumenya imiryango bayoboye ifite ibibazo kugirango babone uko ifashwa gukemura ibibazo.
Inama yemeje ko gahunda z’amadini n’amatorero zifitiye abanyarwanda akamaro zajya zimenyeshwa ubuyobozi kugirango habe imikoranire myiza. Inama yemeje ko amategeko ashyirwaho habaho uburyo bwo kuyageza ku madini n’amatorero kugirango bayageze ku bayoboke. Inama yemeje ko inama ngishwanama ku bibazo byugarije umuryango yajya iterana rimwe mu gihembwe.


text:
Bamwe ngo Noheli ntibari buyizihize neza kubera ubukene
Abaturage batandukanye batangaza ko umunsi mukuru wa Noheli batari buwizihize uko babyifuza kuko usanze bari mu bukene.
Aba baturage batangaza ibi mu gihe kuri iki cyumweru tariki ya 25 Ukuboza 2016, aribwo hizihizwa umunsi mukuru wa Noheli.
Abatuye n’abagenda mu mujyi wa Kigali, baganiriye na Kigali Today kuri uyu wa gatandatu tariki ya 24 Ukuboza 2016, bavuga ko Noheli batari buyizihize kimwe kuko hari abo isanze bakennye kubera izuba ryinshi ryavuye rigatuma imyaka itera.
Manirafasha Angelique, ukomoka mu Karere ka Ngororero ariko wari uri muri Gare ya Nyabugogo avuye mu Karere ka Kamonyi, avuga ko kuri we ari bwizihize Noheli nabi kuko ibishyimbo yari yarahinze byapfuye.
Agira ati “Haba iwacu muri Ngororero imvura yacitse ibishyimbo ari uruteja none byahiye (byarapfuye) ntacyo tuzasarura, kandi nageze muri Kamonyi nsanga naho ari uko bimeze.”
Akomeza avuga ko mu myaka yashize ho, mu bihe bya Noheli yagaba yejeje ibishyimbo, akarya umutonore.
Ikindi ni uko mu masoko atandukanye yo muri Kigali aho Kigali Today yageze, wasangaga hari abaguzi ariko bari mu rugero ugereranyije no mu myaka yatambutse aho wasangaga banyuranwamo basa nk’abatanguranwa ibucuruzwa bitandukanye.
Umwe mu bacuruza muri Supermaket, ariko utifuje ko amazina ye atangazwa, avuga ko muri ibi bihe bya Noheli nta baguzi benshi bari kubona, agereranyije no mu mwaka wa 2015.
Nubwo agereranya atabigaragaza mu mibare ahamya ko ubungubu abaguzi bagabanutse. Kubwe ngo impamvu abona ibitera ni bukene buriho muri iki gihe.
Gusa ariko nubwo abaturage batandukanye bavuga ko Noheli ibasanze bakennye bamwe ntibibabuza ko bajya kuyisangira n’imiryango yabo.
Ibyo bigaragarira ku mubare w’abagenzi bari bari muri Gare ya Nyabugogo, baje gutega imodoka zibajyana ku ivuko mu ntara zitandukanye.
Ubwo Kigali Today yahagera yahasanze abantu ibihumbi n’ibihumbi, bamwe bahagaze abandi bicaye, abandi babyigana hari n’abatonze umurongo bashaka tike z’imodoka.
Terigiti, ukora akazi k’ubwubatsi byagaragaraga ko nta cyizere afite cyo kubona itike imujyana i Rwamagana aho akorera. Avuga ko ariko yamaze koherereza umuryango we amafaranga yo kugura ibiribwa n’ibinyobwa by’umunsi mukuru wa Noheli.
Umukozi wa Horizon Express, kimwe mu bigo bitwara abagenzi mu ntara y’Amajyepfo avuga ko bagize abagenzi benshi.
Agira ati "Ni saa cyenda ariko imodoka ya nyuma tugezeho dukatira itike yo kujya i Butare, ni iya saa mbiri n’igice z’ijoro.”
No ku bindi bigo bitwara abagenzi birimo Safari Express, Virunga Express na International bavugaga, wasangaga abantu babyigana, bamwe binuba kubera kubura tike yo kujya gusangira Noheli n’imiryango yabo.
Kujya gusangira iminsi mikuru n’imiryango yabo ngo babifata n’ikintu gikomeye kuko bituma basoza umwaka, bakanatangira undi banezerewe mu mutima.
Dukurikire ukanda kuri Like
Ibitekerezo ( 2 )
Ndabashima Kuko Mutugezaho Amakuru Meza
Abobaturage bapfushije imyaka,nibihangane kuko si muri Ngororero gusa,no mukarere ka Ngoma nuko,hari uduce tumwe natumwe tutaguyemo imvura.Gusa nibihangane ibyiza biri imbere wasanga 2017 ikirere gishobora kuzagenda neza maze tukizihiza Noheli kumutuzo.


text:
Amafoto yerekana umurava muri AERG - GAERG WEEK
Mu gikorwa cyahariwe kwita ku bacitse kwicumu batishoboye, no kwitura abagize uruhare mu kurokora abatutsi bicwaga AERG-GAERG WEEK, abanyamuryango b’iyi miryango yombi, bagaragaje umurava muri ibi bikorwa.
AERG-GAERG WEEK 2017 yatangiriye mu Murenge wa Mata mu Karere ka Nyaruguru ku wa Gatandatu tariki ya 11 Werurwe 2017. Ku itariki 18 Werurwe izakomereza mu Karere ka Rubavu, ku ya 25 Werurwe ibere mu Karere ka Ruhango, tariki ya 26 Werurwe ibere mu Karere ka Kicukiro, izasorezwe mu Karere ka Nyagatare tariki ya 1 Mata 2017.
Dore mu Mafoto uburyo abanyamurryango ba AERG na GAERG n’abaje kubashyigikira muri ibi bikorwa bagaragaje umurava
Reba video igaragaza uburyo AERG na GAERG week yagenze mu karere ka Nyaruguru


text:
Muri Werurwe 2016 Miss Mutesi Jolly yakoze urugendo afatanyije n’itangazamakuru mu Ntara y’Uburengerazuba basura ibyiza nyaburanga biri muri iki gice cy’igihugu. Ni nabwo yatangiye gushyira mu bikorwa umushinga yamuritse ubwo yahataniraga ikamba rya Miss Rwanda.
Mutesi Jolly yari mu itsinda ry’abakerarugendo bo mu gihugu, basuye Pariki y’Igihugu ya Nyungwe kuwa 4-5 Ugushyingo 2016. Muri uru rugendo, abakerarugendo basuye isoko y’uruzi rwa Nil mu burasirazuba n’iy’uruzi rwa Congo mu Burengerazuba bwa Nyungwe; banasuye ikiraro cyo mu bushorishori cya “Nyungwe Canopy Walk Way”, basura isumo rya Kamiranzovu n’ibindi binyuranye.
Yabwiye IGIHE ko yabikoze mu rwego rwo gutanga urugero no guhuza imbaraga n’Ikigo cy’Igihugu cy’Iterambere(RDB) mu rugendo rwo gushyira mu bikorwa umushinga we wo gukundisha Abanyarwanda gusura ibyiza biri mu gihugu imbere.
Yagize ati “Nari nsanzwe mfite umushinga wo guteza imbere ubukerarugendo mu gihugu imbere, nagiye muri ririya tsinda kugira ngo mbe urugero ku bandi […] No mu minsi iri imbere hari ibindi bikorwa mfite bizamfasha kwereka ababishaka ibyiza bitatse igihugu, bazajya biyandikisha hanyuma bahitemo aho tujyana urugendo rukorwe.”
Muri uru rugendo rwo guha ingufu gahunda ya ‘Tembera u Rwanda’, Mutesi Jolly ari mu batambagiye ishyamba rya Pariki ya Nyungwe ryuje akayaga n’urusobe rw’amajwi y’udukoko n’ibinyabuzima.
Yavuze ko mu ngendo ateganya gutangiza zizamufasha gukora umushinga we azajya atoranya ahantu hifujwe na benshi kugira ngo basure aho bafitiye inyota. Ati “Nko muri Nyungwe niho bari baduhitiyemo muri ruriya rugendo, mu bikorwa nshaka kuzakora nzakomeza mfatanye na RDB, ababyifuza bazajya biyandikisha hanyuma bahitemo aho bashaka kujya, tuzajya twumvikana. Icy’ingenzi ni uko Abanyarwanda batembera igihugu cyabo….”
Mutesi Jolly azatangira gushyira mu bikorwa uyu mushinga we mu mpera z’Ukuboza 2016 nava muri Leta Zunze Ubumwe guhatanira ikamba rya Miss World.
Ati “Nzatangiza iyo gahunda neza nimva muri Amerika, ndashaka kubanza nkava muri Miss World hanyuma nkabona gutangira neza uwo mushinga. Ni ibintu byiza, abantu barabyumva ntabwo bizagorana…”
Mbere yo kujya muri Miss World, Mutesi Jolly na Kwizera Peace bagiye kwerekeza mu Mujyi wa Cotonou muri Bénin ahazabera irushanwa ry’ubwiza rya Miss Naïade kuwa 12 Ugushyingo 2016.


text:
Burera: Ntibakeneye umuyobozi uzabasubiza inyuma
Sembagare yemeza ko ubumwe aribwo buzatuma batera imbere
Abaturage bo mu karere ka Burera bavuga ko batifuza umuyobozi uzabasubiza inyuma kandi akarere kabo kari mu nzira y’amajyambere.
Abanyaburera batangaza ibi mu gihe muri uku kwezi kwa Gashyantare 2016 hateganyijwe amatora azavamo abayobozi b’uturere bazasimbura abashoje manda zabo mu mpera z’ukwezi kwa Mutarama 2016.
Abaturage ba burera ngo ntibifuza umuyobozi ubasubiza inyuma
Abo baturage bahamya ko umuyobozi wayoboraga akarere kabo, ndetse n’abari bamwungirije, batumye akarere ka Burera kagana iterambere kuburyo ngo bifuza ko uzamusimbura yaza agera mu kirenge cye; nkuko Ndahiriwe Jean Damascene abisobanura.
Agira ati “Amashanyarazi turayafite, abenshi amazi yabagezeho…(umuyobozi uzaza) yazabasha kurenza kuri ibyo bikorwa, agakomereza aho abandi bari bageze ariko ntadusubize inyuma.â€
Tuzahirwa Jean Bosco yungamo agira ati “…kuko ikivi bari bateruye kirashaka kwerekeza muri (Vision) 2020. Ubwo ndumba uwaza yakagombye gushyiramo imbaraga akarushaho ntihagire igisubira inyuma mubyo bari bagamije.â€
Ikindi abanyaburera bagenderaho bavuga ko akarere kabo kari mu nzira y’amajyambere ni uko mu karere hose hari ibigonderabuzima 19 n’ibitaro bya Butaro bizwiho gusuzuma no kuvura kanseri mu gihe mu myaka yatambutse habaga gusa ibigonderabuzima bitandatu.
Kuri ubu kandi abaturage bamaze kugezwaho amazi meza babarirwa mu kigero cya 90% mu gihe abamaze kugezwaho amashanyarazi bo babarirwa muri 19.2%.
Ikindi ni uko imibare igaragaraza ko kuri manda ya nyobozi y’akarere ka Burera yacyuye igihe, imiryango iri mu bukene bukabije ivuye kuri 46% igera kuri 23%.
Sembagare Samuel, wayoboraga akarere ka Burera, avuga ko gushyira hamwe no kubaha aribyo bizatuma abayobozi bazamusimbura, bakomeza guteza imbere ako karere.
Agira ati “Abazadusimbura bakwiye gushakira instinzi mu bumwe, mu bworoherane…abatuyobora aribo baturage tugomba kububaha kandi bakagira uruhare mu bibakorerwa.â€
Mu myaka itanu y’imihigo ishize akarere ka Burera kakomeje kwitwara neza, kaza mu myaka y’imbere. Kuburyo ubu muri rusange, uteranyije amanota kagiye kabona muri iyo myaka, kaza ku mwanya wa gatatu mu gihugu, n’amanota 85,48.


text:
Nyuma y’aho Perezida Paul Kagame asabiye ko siporo ya bose izwi nka ‘Car Free Day’ yakwirakwira hirya no hino mu gihugu, mu Ntara y’Amajyaruguru batangiye gukwirakwiza iyi gahunda mu turere twose aho abaturage bahurira hamwe bagakora siporo bakanahabwa ibiganiro bijyanye n’uburyo bakwirinda ibiyobyabwenge banarinda ubuzima bwabo gufatwa n’indwara.
Kuri uyu wa Gatandatu tariki 20 Mutarama 2018, abaturage b’Intara y’Amajyaruguru by’umwihariko abatuye mu karere ka Rulindo barangajwe imbere n’abayobozi barimo Minisitiri w’Umuco na Siporo, Uwacu Julienne, Guverineri w’Intara y’Amajyaruguru, Gatabazi Jean Marie Vianney ndetse n’abandi bayobozi bakoze iyi siporo rusange, habaho n’igikorwa cyo gupima abaturage indwara zitandukanye banahabwa impanuro n’aba bayobozi.
Mu rugendo rungana na kilometer 4.5 ruva Nyirangarama rukagera ku musozi w’i Tare, Minisitiri Uwacu na Guverineri Gatabazi bifatanyije n’abaturage barimo abakuze n’abato baturutse mu turere twa Musanze, Burera, Gicumbi na Rulindo, bazamuka umusozi utoroshye na gato, ibintu abitabiriye batashye bashimye cyane.
Umwe mu baturage bo mu karere ka Rulindo wanagize uruhare runini muri iki gikorwa, Sina Gerard aho yatanze amazi abantu bifashishije, nawe yijeje itangazamakuru ko azakomeza gufasha abifuza guhatana.
Ati "Ni ukuri ndanezerewe cyane kubona abantu bakuru baje bafatanya n’abakiri bato kandi wabonyeko n’ubuyobozi budushyigikiye twebwe ubwo twabuzwa n’iki koko kwitabira? Ngira ngo mwumvishe uko Minisitiri yatubwiye n’ibyo yadusabye ndabizeza ko mu minsi ya vuba muzatangira kubona abantu bazaserukira igihugu baturutse mu karere ka Rulindo kandi vuba cyane rwose kuko dutuye ahantu heza hari imisozi n’amahirwe tugomba kubyaza umusaruro . "
Guverineri Gatabazi asabana n’abitabiriye iyi siporo
Guverineri w’Intara y’Amajyaruguru Gatabazi JMV yasabye abaturage kubyaza amahirwe Perezida Kagame yabahaye ndetse akaba ari n’umukunzi wa siporo wakataraboneka.
Yagize ati "Buriya Perezida wacu akunda siporo ku buryo budasanzwe mureke tubyaze amahirwe dufite yo kuba akunda siporo yaduha icyo twamusaba cyose igihe tubashije kugira icyo tugeraho mu mikino , uretse kugira ubuzima bwiza twanayibyaza amafaranga. Ndashimira cyane abakecuru n’abasaza bitabiriye iyi siporo natwe tuzakomeza kubaba inyuma tuzi ko muri abantu bakunda gukora n’ibi ntibizabananiza cyane."
Mu butumwa yageneye abari bitabiriye iyi siporo, Minisitiri Uwacu Yagize Ati”Mwebwe mugira amahirwe yo kuba mwaravukiye ahantu hateye uku hari imisozi muhakorera imirimo yanyu ya burimunsi murahamenyereye muhabyaze umusaruro ,siporo wayibyaza amafaranga ,ukaba icyamamare ugahesha n’ishema igihugu cyacu ,kandi n’ibintu byoroshye mubitegure neza natwe tuzabafasha ibyo muzakenera byose ubundi ubutaha mu marushanwa tuzabone umuntu wa mbere akomoka i Rulindo“.
Nk’uko bisanzwe bikorwa no muri siporo ikorerwa i Kigali abitabiriye iyi siporo bapimwe indwara zitandukanye. Intara y’Amajyaruguru niyo ibaye iya mbere mu gukwirakwiza iyi siporo mu turere hafi ya twose tuyigize .


text:
Ku gicamunsi cyo kuri iki cyumweru tariki ya 21 Mutarama 2018, mu Karere ka Kicukiro hatashywe ku mugaragaro ibyumba by’amashuri 16 n’ubwiherero 24 byubatswe n’Akarere ka Kicukiro ku bufatanye n’inkeragutabara n’umuganda w’abaturage.
Ibi byumba byubatswe mu mashuri ya G.S Masaka I (hubatswe 12) na G.S Ayabaraya (hubatswe 4) bikaba byitezweho gufasha abanyeshuri kwigira ahantu heza kandi hisanzuye.
Ni ibyumba bisimbura ibyari bishaje byasenywe nyuma yo kubona ko ari bito kandi ibikoresho bibyubatse byarangiritse ku buryo bishobora guteza impanuka igihe icyo ari cyo cyose.
Ibi byumba n’ubwiherero byuzuye bitwaye amafranga y’u Rwanda agera kuri Miliyoni 172.
Ubwo yatahaga ku mugaragaro ibi byumba by’amashuri, Umuyobozi w’ikigo cy’igihugu gishinzwe uburezi Gasana Janvier yashimiye ubuyobozi bw’Akarere ka Kicukiro bwahise busimbuza ibyumba bishaje bityo abana bakaba bagiye gutangira amashuri bigira ahantu heza kandi hatekanye.
Yavuze ko n’ahandi hakigaragara ibyumba byubatswe kera ubu bikaba bigaragara ko ari bito kandi bishaje byasimbuzwa ku bw’umutekano w’ababyigiramo.
Yasabye ababyeyi n’abarimu kwigisha abana kubifata neza bityo bikazagirira akamaro n’abo mu gihe kizaza. Ati “kubaka ibi byumba ni igikorwa kimwe ariko no kubyitaho tubigirira isuku birakenewe. Mwigishe abana kwirinda kwangiza ibikoresho bibyubatse, babifaye neza n’abo mu gihe kizaza bazabikoreshe bimeze neza”.
Bamwe mu babyeyi barerera mu kigo cya G.S Masaka I bagaragaje ibyishimo batewe nuko abana babo bagiye gutangira umwaka bigira mu byumba binini kandi bishya. Bavuze iki kigo cyari gifite ibyumba by’amashuri byubatswe kera mu 1985 bikaba byari bito kandi babona bishaje.
Umwe muri bo witwa Rachel Mukandekezi yagize ati “ ibi byumba ni binini kandi bitandukanye n’ibyari bihari kuko byari bishaje ku buryo bugaragara. Nizeye ko abana banjye bagiye kwigira ahantu heza bisanzuye kandi n’umusaruro wabo uziyongera.”
Umuyobozi w’Akarere ka Kicukiro Dr. Jeanne Nyirahabimana yavuze ko mu mihigo ya buri mwaka y’Akarere haba harimo umuhigo wo kubaka ibyumba by’amashuri kandi ko n’ibyumba bito kandi bishaje bizakomezwa gusimbuzwa ibishya.


text:
Ugomba kwitonda mu kugaburira amafi, byongera gusa umusaruro, ariko nanone bifasha umworozi kugenzura imyitwarire n’ubuzima bw’amafi.
- Kwifashisha ibiryo biri mugace urimo ku girango udahendwa
- Gutegura ibiryo bike urwanya ko byapfa ubusa no kugabanuka mu bwiza.
- Kubika ukanafunga neza ibiryo mu mifuka ifite inyuma hakozwe muri polythene mu kurwanya ko bya kwangizwa n’udukoko. Bigomba ku bikwa ahantu heza, humye mukurwanya igabanuka ry’intungamubiri.
- Gaburira amafi inshuro ebyiri ku munsi, akenshi saa yine za mugitondo na saa kumi nimwe z’umugoroba
- Ntugabure byinshi wirinda kwandura kw’amazi kimwe no gushwanyagurika kwibiryo bitaribwa byatanga imyuka mibi ishobora gutuma amafi adakura.
- Genzura ikura ry’amafi uzitegereza mu gihe uzigaburira.


text:
IYOBOKAMANA
Itorero Jubilee Revival Assembly ryateguye umugoroba wo kuramya birenze amarangamutima
Itorero ‘Jubilee Revival Assembly’ ryateguye igiterane ku nshuro ya gatatu kizwi nka ‘Worship Beyond Emotional Experience’ bisobanuye kuramya birenze amarangamutima kizaba tariki ya 9 Ukwakira 2016, kikazabera i Remera inyuma ya Alpha Palace aho iryo torero rifite ikicaro.
Iri torero rizwiho umwihariko wo kuramya no guhimbaza rikaba ritegura ibikorwa bitandukanye biba bigamije gukangura itorero no kuryibutsa inshingano ryahamagariwe muri iki gihe gikeneye ububyutse bukomeye.
Ryumugabe Sam umuyobozi w’ itsinda Jubilee Revival Worship Team akaba avuga ko muri icyo gitaramo hazagaragaramo abaramyi batandukanye ndetse kikazigishwamo n’Abashumba b’iri torero, Stanley Kabanda n’umufasha we Julienne Kabiligi Kabanda.
- Iki giterane kiba muri mezi atatu
Iri tsinda rikora umurimo wo kuramya no guhimbaza Imana muri Jubilee Revival Assembly rivuga ko ari ku nshuro ya gatatu. Ngo ufite Intego iboneka muri Zaburi 85:6’Ntuzagaruka ubwawe Ngo utuzure kugirango ubwoko bwawe bukwishimire’.
Intego nyamukuru akaba Ari ukugirango Imana yongere kumanura umuriro w’ububyutse mu Bantu bayo mugihe Itorero ry’Imana rigenda ritakaza inshingano zaryo.
Yagize ati “Tuzaramya Imana tuyihimbaze kandi umuntu wese uko ashoboye yongere kwigaruria umutima w’Imana.”
Worship Beyond emotional limit (kuramya birenze amarangamutima) ni igikorwa gitegurwa buri mezi atatu, mu rwego rwo guha abakiristu umwanya urambuye wo kuramya.
- Jubilee Worship Team
- Mu gitaramo giheruka
- Ni itorero rizwiho kuramya no guhimbaza
IBITEKEREZO
-
Imana umugisha utagabanyije abateguye uyu munsi.
-
Imana umugisha utagabanyije abateguye uyu munsi.
-
Ndabamunda kdi nange nishobozwa nzahaboneka murakoze
-
Ndabamunda kdi nange nishobozwa nzahaboneka murakoze
-
Ndabakunda mundema umutima Wshp songs zanyu gsa Imana Ibagure
-
Nukuri nibyiza imana ikomeze ibasige amavuta


text:
yasuwe inshuro:96
Ubuyobozi bw’Akarere ka Nyamagabe bwemeje ko bwakiriye amabaruwa y’Abanyamabanga Nshingwabikorwa b’imirenge ibiri basabye guhagarika akazi mu gihe kitazwi.
Ni nyuma y’uko hari amakuru yari yamaze kugera hanze avuga ko Abanyamabanga Nshingwabikorwa b’imirenge ya Kaduha na Musebeya bamaze kwandikira nyobozi y’akarere basezera ku mirimo yabo.
Abasezeye ni Jean Claude Kabanda wayoboraga umurenge wa Kaduha na Jean de Dieu Kanyarubungo wayoboraga uwa Musebeya.
Umunyamabanga Nshingwabikorwa w’Akarere ka Nyamagabe, Emmanuel Twayituriki, yavuze ko amabaruwa yabagezeho kuri uyu wa Gatanu tariki ya 15 Nzeri 2017.
Ati: “Izo baruwa twarazakiriye, basaba guhagarika akazi ku mpamvu zabo, bandikiye komite nyobozi, buriya komite nyobozi izasuzuma ubusabe bwabo noneho ibasubize.”
Yakomeje atangaza ko nta makosa bari basanzwe bakekwaho cyangwa ngo babe bafite dosiye yatuma bagira ibibazo mu kazi.
Uyu muyobozi yavuze ko komite nyobozi izakora ibishoboka byose igaterana mu ntangiriro z’icyumweru gitaha kugira ngo isuzume ubusabe bwabo kubera guharanira inyungu z’abaturage, kuko atari byiza kumara igihe kirekira imirenge yabo nta Banyamabanga Nshingwabikorwa ifite.
Uku kwegura kw’abanyamabanga nshingwabikorwa b’imirenge kujye nyuma y’uko nama nyunguranabitekerezo yahuje inzego z’ubuyobozi b’iyi Ntara kuva ku rwego rw’umurenge, iherutse kuba, Guverineri w’iyi ntara, Mureshyankwano Marie Rose yasabye abayobozi b’uturere gufatira ingamba abayobozi b’imirenge iri inyuma mu bwitabire bwo gutanga iyo misanzu ya Mutuelle de santé, ndetse akanababwira ko utazabikora azafatirwa ibihano.


text:
Uburyo bwiza bwo kwitegura abashyitsi
"Abashyitsi ni umugisha" iyo ni imvugo ikunzwe kuvugwa n’abakirisitu ariko muri rusange urugo ni urugendwa. kwitegura abashyitsi ni kimwe bintu byiza ariko bitewe nuburyo byakozwemo ugasanga nyuma yo kubakira mugize crise(ubukene) bityo bikaba byatera bamwe kutishimira kwakira abashyitsi.
tugiye kubagezaho uko wakwakira abashyitsi kandi ntibihungabanye ingengo y’imari y’igihe runaka mwateganyije.
1. Kugira gahunda
nimba uri umuntu ukunze gusurwa nibyiza ko nimba hari abantu runaka bazagusura bajya gakumenyesha umunsi n’isaha bazagusuriraho bityo nawe ukabasha kubitegura neza.
2. Kwitegura
umunsi n’isaha abashyizi bazagusuriraho wageze. ushobora kugena kimba uri bubakirize ibyo kunywa gusa cg kunywa no kurya. umenya icyo abashyitsi bawe bakunze kunwa no kurya. umenya umubare wabo bantu, umenya uburyo baribwicaramo nimba biri bigusabe gukodesha intebe ukongera izo ufite cg atari ngombwa, ukamenya uza kubakira(kubabaza icyo bafata) kumenya uzabategurira amafunguro(mu gikoni), kumenya uzabaha ikaze nibyiza iyo bikozwe na nyiri urugo.
3. Ingengo y’imari
nibyiza kwicara hamwe ugashyira kuruhande amafaranga wateganyije yo kwakira abashyitsi bitewe nuko wabiteguye, ukirinda gukoresha y’amafaranga mubindi bintu bitagenewe icyo gikorwa(kwakira abashyitsi). Ushobora kwandika kugapapuro ibyo wumva uzakoresha byose, nujya kubihaha ntutandukira ngo ugure byinshi kuko ngo nibisigara uzabikoresha, wirinda kugura igikoresho runaka ngo nuko ufute abashyitsi
urg:ushobora gushaka kugura urufunguzo rwa fanta rushyashya kd harurwo usanganwe ngo nuko ufite abashyitsi kd itwo tuntu duto ugura nitwo turi butume yamafaranga wateguye aba make ukaba wakoresha nayo wizigamiye kd wenda iyo abashyitsi bataza ntabyo wari kugura kuko haribyo usanganwe.
nimba uri buteke andika ibyo uri bukoreshe byose uteka ubigure uko wabyanditse nimba wiyiziho ingeso yo kugenda ugura icyo ubonye cyose, cyangwa wumva unaniwe kugirango bataza kukwiba wicare iwawe uhahire kuri internet babikuzanire.


text:
Igisabo ni igikoresho cyifashishwa mu gihe cyo gucunda. si ibyo gusa kandi byabaye nk’itegeko ko umugeni wese agomba kuba afite igisabo mu majyambere kuko umuco nyarwanda w’ubaha igisabo cyane kubera agaciro inka zahabwaga mu Rwanda rwo hambere. ibi ni bimwe mu bisobanuro n’akamaro k’igisabo mu muhango wo gutwikurura.
Igisabo ni igikoresho cyifashishwa mu gihe cyo gucunda. si ibyo gusa kandi byabaye nk’itegeko ko umugeni wese agomba kuba afite igisabo mu majyambere kuko umuco nyarwanda w’ubaha igisabo cyane kubera agaciro inka zahabwaga mu Rwanda rwo hambere. ibi ni bimwe mu bisobanuro n’akamaro k’igisabo mu muhango wo gutwikurura.
Gucunda : Igisabo ni igikoresho cyubashywe mu muco nyarwanda kuva kera, cyifashishwa mu gikorwa cyo ‘gucunda amata’, amata nayo akaba ari ikinyobwa gifite intungamubiri nyinshi ku mubiri w’umuntu.
Gukobwa :Igisabo cyifashishwa mu mihango itandukanye ya kinyarwanda, cyane nko mu birori byo gushyingirwa, aho umukobwa wakowe ahabwa igisabo nk’impano mu
majyambere ajyanye mu rugo rwe , mu kumwifuriza kuzatunga agahorana amata ku
ruhimbi.
Bavuga ko igisabo kidapfa gutwara n’umuntu uwo ariwe wese kuko gitwarwa n’umukobwa muto w’isugi kandi ufite ababyeyi bombi. Kugira amata bisobanuye kugira umugisha, kugira abana, gutunga n’ibindi byiza. Gusa kuri ubu usanga hari uburyo igisabo kitagihwa umuco wacyo kubera amajyambere.Usanga ababyinnyi n’abandi bantu bose bagikoresha mu birori hatitawe ku cyo umuco ukivugaho.
Ngo si byiza gucunda ubusa nk’uko usanga ababyina babikora kuko umuco utabyemera kuko cyamanurwaga kigiye gucunda gusa
umwe mu bahanzi mu bijyanye n’umuco mariya yohana ahamya ko mu muco nyarwanda bitemewe kubyinana igisabo kuko iyo bibaye bityo kiba cyabaye igicuma.
Uyu muhanzi w’inararibonye m’Umuco Nyarwanda akaba kandi ari umwe mubahanzi bakuze babera urugero benshi mu rubyiruko, avuga ko n’ubwo umuco ukura ariko habaho na za kirazira m’Umuco.
Yagize ati “Dufite byinshi byahindutse ariko bitari mu muco. Kubyinana uduseke, inkongoro, ibisabo ntibifite icyo bivuze. Tugomba gukora ibyubahirije umuco. Mu cyubahiro cy’u Rwanda ibyo tuzabikuramo.”
yanditswe na Niyirora Christian


text:
Ukuri.org ni urubuga rwa gikristo rudaharanira inyungu, intego yacu nyamukuru ni ukumenyakanisha YESU KRISTO mu baturarwanda bose, ndetse no ku mpera z’isi dufatanyije n’umuryango wa gikristo kw’isi hose.
zimwe mu zindi ntego zacu ni:
- Gusobanura byimbitse ingingo zitandukanye ku byerekeye ukuri kw’ibiri mw’ijambo ry’Imana
- Gutabariza abababaye kugirango uwifuza wese abe yabafasha uko abyifuza
- Guha abakristo bashya inyigisho zo muri bibiliya bikabafasha gukura mu rugendo rwabo rwa gikristo
- Gusakaza ibikoresho by’inyigisho za gikristo ku babyifuza aho bari hose, urugero: DVD, Ibitabo, porogarame, Bibiliya n’ibindi byinshi…
GUSAKAZA UBUTUMWA BWIZA
Akenshi usanga gusakaza ubutumwa bwiza bwa Kristo bikunze kugorana cyane cyane iyo wifuza kubusangiza abo mu muryango wawe cyangwa se inshuti zawe muhujwe n’ibindi bintu nk’akazi cg Ishuri, kuko Ubutumwa bwiza bwa Kristo biba bisa nkaho ari ikintu gishya ugomba gusobanura ubivuye imuzi kandi wenda igihe cyo kuganira nabo ari gito, impamvu nuko izo nyigisho bavuka ntacyo baziziho, twese dukura tuzi ko kugirango wemerwe n’Imana ugomba gukora imirimo myiza bityo guhindura imyizerere yerekeye Imana umaze imyaka myinshi ubana nayo biragorana.
Ukoresheje Ukuri.org ushobora guhitamo zimwe mu nyandiko wifuza ko abo ushaka kumenyesha ubutumwa bwiza basoma ukajya uziboherereza uko ushatse, yaba kuri e-mail, message,whatsapp, facebook n’ahandi hose hakoroheye.
2
Akenshi usanga hari amatsinda cg insengero zifite ibikoresho by’afasha abantu gusobanukirwa ubutumwa bwiza kurushaho nka DVD z’inyigisho, udutabo, n’ibindi bitandukanye, ariko mu byukuri abantu batazi ko ibyo bikoresho bihari.
Muri “SHOP” ya ukuri.org hashyirwaho ibikoresho byose bitandukanye by’ubutumwa bwiza, ku buryo uwariwe wese abisura akireberamo ibyo ashaka, akabishyikirizwa mu buryo bumworoheye.
GUKURA MU MWUKA
Abakristo bakiriye agakiza vuba bakenera gukomeza kwiyungura ubumenyi mu gakiza bikabakomereza imyizerere, ku rubuga ukuri.org bakwifashisha inyandiko zandikwaho, ndetse banakenera ibikoresho byo kubafasha kwiga byimbitse ijambo ry’umwuka w’Imana nabyo bakabifata kuri uru rubuga biboroheye.
GUFASHA ABATISHOBOYE
Ibikorwa byo gufasha abatishoboye byamamazwa kuri uru rubuga ku buntu, kugirango mu basura urubuga uwumva ayobowe kugira icyo afasha aho ariho hose abikorana umutima w’ubushake n’urukundo, kuko nubwo ijambo ribwirizwa ariko hari igihe biba ngombwa ko nawe ubwawe uba ijambo basomamo agakiza.
GUHUZA ABAKRISTO
Nubwo mu byukuri hari amatsinda atandukanye y’abakristo bigisha ubutumwa bwiza bw’agakiza twaherewe ubuntu muri Kristo, usanga Intego nyamukuru yabo bose ari ugusangira no gusakaza ibyerekeye ako gakiza bahawe na Kristo binyuze mu kwizera batabiheshejwe n’imirimo yategetswe n’amategeko. ukuri.org ni urubuga bose bakwisangaho hatitawe ku matsinda barimo, bikabafasha kugenda bamenyaniraho bahujwe n’ibikorwa bitandukanye bihakorerwa bahuriramo, ndetse byaba ngombwa bakazanasurana kuko bose bafite ikerekezo kimwe, bagasangira urugendo rujya mw’ijuru muri Kristo umukiza.


text:
Uturere dukwiye gukora igenamigambi ridasubiza amafaranga muri minecofine « MINENFRA »
KYAZZE Edouard
Mu gihe bikunze kugaragara ko za miliyali z’amafaranga zisubizwa muri minisiteri y’imali MINECOFINE kubera ko umwaka w’ingengo y’imali urangira uturere tutararangiza gukoresha amafaranga twasabye, minisiteri y’ibikorwa remezo isanga iri ari ikosa rikwiye gucika burundu mu ngengo z’imali zitaha mu turere.
Nk’uko bitangazwa n’umuyobozi ushinzwe imiturire, igenamigambi ry’imijyi n’iterambere, KYAZZE Edouard, ngo gusubiza aya mafaranga aho yaturutse ni ugutubya ibikorwa biba biteganyijwe gukorwa mu mwaka w’ingengo y’imali bikagaragaza kandi kuba uturere tuba tutakoze igenamigambi kare.
KYAZZE avuga ko haba hakenewe ibikorwa remezo kandi amafaranga yateganyijwe, mu gihe atakoreshajwe ikaba ari imbogamizi ikomeye mu iterambere« iyi ni imbogamizi ikomeye nako si imbogamizi ahubwo bigaragaza neza ko nta genamigambi riba ryarakozwe ».
Uyu myobozi avuga ko ingeso yo gusubiza amafaranga muri MINECOFINE itangiye kugabanuka kandi ko bikwiye gukomeza kugeza igihe uturere tuzumva ko tugomba gutegura mbere ibyo tuzakora kugirango amafaranga nasohoka ahita akoreshwa ntagutegereza.
Ashaka kubwira abayobozi b’uturere KYAZZE yibaza ati « kuko niba mwahawe amafaranga mwarayasabye, mufite amafaranga mushaka gukora, bishoboka gute ko mwarangiza umwaka icyo gikorwa kitararangaza gukorwa ? »
KYAZZE avuga ibi mu gihe imbanzirizamushinga y’ingengo y’imali umwa wa 2014/2015 itangazwa kuri uyu wa kane taliki 12 Kamena 2014, ariko kubwe hagombye kujya hakorwa igenamigambi kare maze uturere tukagena ibiciro no gutanga amasoko kare kugirango amafaranga asohoke bishyura aho gusohoka bakabona gutanga amasoko.
Cyakore ibi bitandukanye na kumwe amafaranga agenewe ibikorwa runaka atinda kuboneka kubera abaterankunga abatayatangiye igihe cyangwa izindi mpamvu kuko amafaranga asubizwa muri MINECOFINE yo aba yarageze ku makonti y’uturere agasubira aho yaturutse iyo ingengo y’imali irangiye.
Igikunze kwibazwa ni ukuba nta kuntu amafaranga asubirayo yajya asimbura atarabonekeye igihe kugirango hagabanywe ibirarane bikunze kugaragara kuri ba rwiyemezamirimo n’abo bakoresheje, cyangwa abagomba guhabwa indishyi ikwiye ku byangijwe kubera inyungu runge.


text:
Akarere ka Nyamagabe ni ko gafite umubare munini mu Ntara y’Amajyepfo ku kigero cya 51.6 % kagakurikirwa na Huye ifite 42.6%.
Mu nama yabaye kuwa 25 Ukwakira 2016 ihuje abayobozi bo mu Ntara y’Amajyepfo kuva ku murenge kugeza ku Ntara, hagarutswe ku bibazo bibangamira imibereho y’Abanyarwanda birimo umwanda, imirire mibi n’indwara ziyiturukaho, icyorezo cya Sida, imiryango ibyara abo idashoboye kurera n’ibindi.
Umuyobozi wa SFH Rwanda, Manasseh Gihana Wandera, mu kiganiro yatanze yagaragaje ko ikibazo cy’imirire mibi n’umwanda bidakwiye kugaragara ku Munyarwanda, asaba ubufatanye mu kukirandura burundu.
Yagize ati “Ku rwego rw’Igihugu imibare igaragaza ko 38.5% by’abana bari munsi y’imyaka itanu bagwingiye, ndagira ngo rwose buri muyobozi uri ahangaha arebe iyi mibare y’abana bagwingiye kuko biteye agahinda, ariko icyiza ni uko twese dufite uruhare rwo kuba twahindura iyi mibare”.
Ibipimo byerekana ko utundi turere two mu Majyepfo dufite abana benshi bagwingiye ugendeye ku bipimo byo ku rwego rw’Igihugu, ari Nyaruguru iri ku kigero cya 41.7%, Muhanga kuri 41.6% na Ruhango ifite 41.1%.
Umuryango SFH Rwanda n’Ihuriro ry’Amasosiyete arwanya ikibazo cy’imirire mibi mu Rwanda (SUN Alliance) biyemeje ko bagiye gutegura imfashanyigisho yoroshye izahabwa abayobozi ku nzego z’ibanze bikaborohera gukangurira abaturage kurwanya imirire mibi n’umwanda.
Muri iyi nama hatanzwe ibitekerezo ku cyafasha kurandura burundu imirire mibi mu bana b’u Rwanda, uturere tukiri inyuma turanengwa, ariko dusabwa kwisubiraho.
Umuyobozi w’Akarere ka Nyamagabe, Philbert Mugisha, yavuze ko bagiye kongera ingufu mu kurwanya imirire mibi n’umwanda bakora ubukangurambaga mu baturage kandi ababyeyi bakigishwa gutegura neza amafunguro binyuze mu gikoni cy’umudugudu no mu mugoroba w’ababyeyi.
Kuri ibi ngo haziyongeraho gukomeza kwigisha abaturage kugira uturima tw’igikoni, konsa neza abana babo no kubaha imfashabere yujuje ibyangombwa kandi mu gihe gikwiye.
Guverineri w’Intara y’Amajyepfo, Marie Rose Mureshyankwano, ubwo yifatanyaga n’abaturage bo mu Karere ka Gisagara mu muganda kuwa 26 Ukwakira 2016, yagarutse ku kibazo cy’imirire mibi igarara muri imwe mu miryango avuga ko ku bufatanye n’inzego z’ibanze bagiye kucyitaho.
Yasabye abaturage kurwanya imirire mibi bita ku gutegura neza ifunguro kandi buri rugo rukagira akarima k’igikoni gahinzemo imboga.
Mureshyankwano kandi yasabye ko buri rugo rugomba kugira ubwiherero bumeze neza, kandi abagize umuryango bakarangwa n’isuku muri byose.


text:
Minisiteri y’uburezi igaragaza ko amashuri asaba ababyeyi amafaranga nta nyandiko mvugo y’inama y’ababyeyi yayemeje ndetse n’uturere ntitumenyeshwe iby’ayo mafaranga nk’uko byemejwe na Minisiteri y’uburezi.
Ministeri y’uburezi kandi igaragaza ko hari akajagari mu kwaka amafaranga asabwa ku bijyanye n’ubwishingizi, agahimbaza musyi, n’ibizamini byo ku rwego rw’Akarere bitegurira abanyeshuri kuzakora ibizamini bya Leta.
Hari kandi amafaranga yakwa mu kajagari yo guhemba abakozi batari ku mbonerahamwe y’abakozi b’amashuri, kugura imodoka n’ibindi bikorwa bisaba amafaranga mu buryo bubangamira ababyeyi.
Minisiteri y’uburezi igaragaza ko hari amafaraga yakwa amashuri yaramaze gutangira na byo bigatera akajagari ari na yo mpamvu isaba ibigo byose by’amashuri ya Leta, afatanya na Leta n’ayigenga, kujya bategura ibyo amafaranga zakoreshwa umwaka utaratangira kugira ngo ababyeyi bitegure.
Nyuma yo gutegura ibi bikorwa kandi ngo Akarere ishuri rikorera mo kagomba kubanza kumenyeshwa ndetse na Minisiteri ikabimenyeshwa mbere y’uko bishyirwa mu bikorwa.
Minisiteri y’Uburezi isaba ibigo by’amashuri birebwa n’iyi myanzuro mishya guhagarika uburyo byakagamo amafaranga igihe byaba bigaragaye ko ubwo buryo bunyuranye n’amabwiriza ya MINEDUC.
Agahimbaza mushyi gahabwa abarimu nako ngo hari aho kagenwa mu kajagari
Mu ibaruwa yandikiwe abayobozi b’uturere Twose, Umunyamabanga wa Leta ushinzwe mashuri abanza n’ayisumbuye Dr. Isaac Munyakazi yasabye ko hakurikiranwa iyakwa ry’amafaranga y’agahimbaza musyi gahabwa mwarimu, kuko ngo hari ibigo byaka ayo mafaranga uko byishakiye bifashijwemo na Komite z’ababyeyi, cyangwa ku giti cyabyo.
Ibi ngo bigira ingaruka mbi ku ireme ry’uburezi, igihe abana baba basiragizwa bajya gushaka ayo mafaranga, kandi ngo n’ababyeyi barahahungabanira igihe bashaka ayo mafaranga batswe batabanje kugishwa ho inama.
Kubera iyo mpamvu Minisiteri y’uburezi yasabye ko agahimbaza musyi ka mwarimu kajya kagenwa n’inama rusange y’ababyeyi, kandi kakemeranywaho hagendewe ku bushobozi bw’ababyeyi.
Raporo y’inama yongerejwemo agahimbaza munsi kandi ngo igomba koherezwa ku karere isesengura niba koko kajyanye n’ubushobozi bw’ababyeyi, Akarere akaba ariko gafata umwanzuro wa nyuma.
Minisiteri y’uburezi kandi isaba ko inama zo hagati mu bihembwe zitagomba kuganirirwamo ibijyanye n’agahimbaza musyi kereka ibyemezo bijyanye na ko bizashyirwa mu bikorwa umwaka ukurikiraho.
Minisiteri y’uburezi isaba ko abashinzwe uburezi mu Turere n’Imirenge batangira gukusanya amakuru ajyanye n’imitangire y’agahimbaza musyi mu bigo byose by’amashuri aho basanze gatangwa mu buryo bubangamiye ababyeyi.
Igihe abashinzwe uburezi basanze ikigo cy’ishuri iri n’iri cyaka agahimbaza musyi kabangamiye ababyeyi, cyangwa katajyanye n’ubushobozi bwabo, bagomba guhita babihagarika.
Hari abayobozi b’ibigo by’amashuri bashobora kuzahanwa igihe batubahirije aya mabwiriza.
Minisiteri y’uburezi igaragaza ko igihe hagaragara umuyobozi w’ikigo cy’ishuri ukoresha bamwe mu babyeyi kugira ngo abashe kongeza agahimbaza musyi k’abarimu agomba kubibazwa.
Naho abayobozi b’amashuri bizagaragara ko akoresha agahimbaza musyi icyo katagenewe na we ngo azabiryozwa.
Minisiteri y’uburezi isaba abayobozi b’Uturere gushyira mu bikorwa imyanzuro yo gukurikirana imikoreshereze n’imitangire y’agahimbaza musyi ka mwarimu, ndetse hagakurikiranwa byihuse uko amafaranga yakwa ababyeyi agenwa, haba mu bigo byagenzuwe n’ibitaragenzuwe.
Dukurikire ukanda kuri Like
Ibitekerezo ( 8 )
ABAYOBOZI BAGENE F ABABYEYI BATANGA,ESE KUKI BABABUZA GUTANGA
N’IRYO JANA, BO ABABO BIGA AHO BISHYURA ZA MILIYONI...........
IBI NI UGUHINDURA ABATURAGE IMYUMVIRE ITARIYO, DORE KUBERA
IMITEKEREREZE MIBI BATEWEMO,NO GUTEKERA ABANA BIRAGOYE,
IMIRIRE MIBI ITI BA.....ABANA B’ABAKENE BAFITE IBIBAZO,UMUNTU
ARAKUBUZA GUFATANYA N’IKIGO KURERA UMWANA WAWE WE UWE YIGA AHOM
YISHYURA AKAYABO..........AKAZI KARABUZE BIFUZA KO HIGA ABABO
GUSA ,MUBIMENYE
nibyo rwose akajagari kagomba gucika muburezi bw’urwanda. tukubaka urwanda twifuza.
IBI NIBYO RWOSE ARIKO CYANE CYANE MUREBE MU BIGO NKA ETO NYAMATA AHO USANGA BURI GIHEMBWE UMWANA ASABWA GUTANGA RAME Y’IMPAPURO NGO NI IYO KUZAKORERAHO IBIZAMI KANDI RAME IBAMO IMPAPURO MAGANA ATANU NTIBYUMVIKANA UKUNTU UMWANA WIGA IMYUGA AKORA IBIZABITANU GUSA AGAKORESHA RAME Y’IMPAPURO KU GIHEMBWE HAGENZURWE AHO ZISHYIRWA, NA TTC NYAMATA AHO WASANGAGA BAKA ABANYESHURI AMAFANGA YO KUGURA COMPUTER UKIBAZA NIBA ABABYEYI ARIBO BAGURIRA IKIGO IMFASHANYIGISHO CYANGWA NIBA LETA IBA ITARATANZE INGENGO Y’IMARI YO KUGURA IBIKORESHO BY’IKIGO
IBI NIBYO RWOSE ARIKO CYANE CYANE MUREBE MU BIGO NKA ETO NYAMATA AHO USANGA BURI GIHEMBWE UMWANA ASABWA GUTANGA RAME Y’IMPAPURO NGO NI IYO KUZAKORERAHO IBIZAMI KANDI RAME IBAMO IMPAPURO MAGANA ATANU NTIBYUMVIKANA UKUNTU UMWANA WIGA IMYUGA AKORA IBIZABITANU GUSA AGAKORESHA RAME Y’IMPAPURO KU GIHEMBWE HAGENZURWE AHO ZISHYIRWA, NA TTC NYAMATA AHO WASANGAGA BAKA ABANYESHURI AMAFANGA YO KUGURA COMPUTER UKIBAZA NIBA ABABYEYI ARIBO BAGURIRA IKIGO IMFASHANYIGISHO CYANGWA NIBA LETA IBA ITARATANZE INGENGO Y’IMARI YO KUGURA IBIKORESHO BY’IKIGO
Ni byiza rwose Ku nama zatanzwe na minisitiri w,uburezi.
Njye nifuza kandi ko akarere mugihe kagejejweho inyandiko mvugo y,inama ivuye Ku bigo yaba ibamenyesha ibyo kongera amaf.n,ibindi bibazo byose ko bajya basubiza izo nyandiko kuko hari uturere ntidusubiza bityo iminsi 7 udasubijwe itegeko RYA njyanama ryemeza ko uhita ushyira mu bikorwa ibyo wasabye. Niba nibeshye mwankosora. Tkx
Ni ngombwa kubireba Neza kuko wasanga ako gahimbazamusyi gaterwa n’uko abarimu baba batanejerejwe n’umushahara bahabwa. Leta iramutse yongereye umushahara nibura ku rwego umwarimu abasha kwihaza mu byibanze(icumbi, Kurya,.. ) nta cyabuza kuvanaho ako kavuyo. Minisiteri zibishinzwe nizibyiteho murebe Ngo birakemura byinshi tutibagiwe n’ireme Ry’uburezi Ryasubiye inyuma.
Cyokora birababaje kandi biteye agahinda gusa mineduc nitabare kuko abayobozi b’ibigo batinze kubigo babikora kubwinyungu zabo.
NIBYO.ARIKO AHUBWO AKO GAHIMBAZAMUTSI KAKABOMBYE GUHUZWA N’IMITSINDISHIRIZE,BIMAZE KWEMEZWA N’URWEGO RWISUMBUYE.AGAHIMBAZAMUTSI KO NINGOMBWA PEEEE!


text:
Kugira uruhu rwiza hari ubwo biba ari ibyo umuntu yavukanye, ariko hari n’ibyo yakora mu gihe abona rutameze neza bitewe n’impamvu zitandukanye. Urubuga rwa interineti rwa www.care2.com rwashyize ku mugaragaro ibintu 6 umuntu yakora kugira ngo agire uruhu rusa neza.
1.Kwirinda kwisiga amavuta n’ibindi bijya ku ruhu byataye igihe
Iyi nama igirwa abagore cyane cyane, kuko bakunze kwisiga puderi, amavuta n’utundi twongerabwiza (Makeup), kujya basuzuma amatariki byakoreweho, kuko iyo byarengeje igihe bigira ingaruka ku ruhu harimo kurwara ibiheri n’izindi ndwara zirwibasira.
2. Koga byibura 2 ku munsi
Bitewe n’uko umubiri w’umuntu uba watutubikanye mu gihe aryamye, mu gitondo aba akwiye koga, akanabikora agiye kuryama kugira ngo yikureho icyuya n’amavuta yirirwanye, bityo afashe umubiri kuruhuka neza.
3.Kutisiga puderi n’utundi twongerabwiza mu gihe cy’urugendo rurerure
Iyo umuntu ari mu rugendo ajya ahantu hamusaba gukoresha amasaha menshi, ntabwo ari byiza kwisiga ibyo byose, kuko bituma hari aho ashobora kugera ntabone amazi yo kubikaraba bigatuma abirarana kandi biba byabaye umwanda.
4. Kugendana impapuro z’isuku cyangwa agatambaro ko kwihanaguza
Ibyo bituma abasha kwihanagura mu gihe yatutubikanye, kuko ibyuya bitinze ku ruhu birwangiza.
5.Gukaraba amazi meza n’agatambaro koroshye
Si byiza gukaraba amazi ayo ariyo yose, ahubwo umuntu aba akwiye gusuzuma ko nta myanda irimo kandi agakoresha isabuse isize ku gatambaro koroshye (Gant), kuko agakomeye kangiza tumwe mu turemangingo tw’uruhu.
Ibindi bifasha umuntu kugira uruhu rwiza harimo; gukora imyitozo ngororaramubiri, kunywa amazi byibura litiro 4 ku munsi, kuruhuka bihagije no gufata indyo yuzuye.
Ibintu 6 umuntu yakora kugira ngo agire uruhu rwiza
Kugira uruhu rwiza hari ubwo biba ari ibyo umuntu yavukanye, ariko hari n’ibyo yakora mu gihe abona rutameze neza bitewe n’impamvu zitandukanye. Urubuga rwa interineti rwa www.care2.com rwashyize ku mugaragaro ibintu 6 umuntu yakora kugira ngo agire uruhu rusa neza.


text:
Urwenya-"Interview" y'Akazi
"Interview" y'Akazi
1. Watangira utwibwira :
Mukeneye ko mbabwira ibingana gute kuko mfite imyaka myinshi ubwo byansaba umwanya munini kubibwira.
2. Kuki waretse akazi wakoraga mbere ?
Ntabwo nakaretse karandetse.
3. Ni iyihe experience ufite muri iyi domaine ?
Nakozemo.
4. Ubona uri muntu successful ?
Yego.
5. Abo mwakoranaga bakuvugaga cyangwa bagufataga gute ?
Nta na rimwe nigeze mbasaba ko bamvuga.
6. Ni iki uzi kuri iki kigo cyacu ?
Icyo nzi ni uko mushaka umukozi.
7. Ni iki mwakoze kugira ngo mwihugure, mugire
ubumenyi bwinshi mu myaka itanu ishize ?
Narebye film.
8. Hari ahandi hantu wasabye akazi ?
Aka kanya hoya ariko mu cyumweru gishize natse akazi ahantu henshi cyane .
9. Kuki ushaka gukora muri iki kigo ?
Sinzi pe ! Mwebwe se aka kanya mumaze kumenya impamvu mushaka ko mbakorera ?
10. Urashaka umushahara ungana gute ?
Umushahara ? Umpembe menshi ashoboka.
11. Uri umuntu ukunda gukorana n’ikipe (team/equipe) ?
Mbere ni bwo nabaga muri team yo ku ishuri ariko nkora sport zitansaba gukorera muri team.
12. Turamutse tuguhaye akazi urateganya gukorana na twe igihe kingana iki ?
Icyo ni ikibazo cyiza cyane. Ndakeka kugeza igihe cyose mboneye akandi kazi keza.
13. Byigeze bikubaho wirukana umuntu ?
Ntabwo nigeze mbikora, ariko mbonye ubwo bushobozi nakwirukana abantu benshi cyane.
14. Uramutse ubonye amafaranga menshi wafata ikiruhuko cy’izabukuru ?
Yampe urebe.
15. Ni iyihe mpamvu waduha yatuma tuguha akazi ?
Kuko mpari kandi namwe mukaba mushaka umukozi.
16. Ni iki umukozi mugenzi wawe yakora kikakubabaza ?
Njyewe nkunda kubahiriza amategeko ku bw’iyo mpamvu nanga abakozi bakora amasaha y’ikirenga nk’aho batazi ko ari ukwica amategeko.
17. Iyo uri mu kazi ni iki uba wifuza kugira ngo akazi kawe kagende neza ?
Umushahara mwinshi.
18. Ni umuntu umeze ute wumva mutakorana ?
Umuntu umeze nkanjye.
19. Ni iki kuri wowe uha agaciro, umushahara cyangwa akazi ukora ?
Mushatse kuvuga ko mushaka ko mba umukorerabushake ? Mutanga itangazo ry’akazi mwavuze ko mushaka umukozi uzakora namwe mukamuhemba.
20. Tubwire ikibazo wigeze ugirana n’umukoresha wawe mbere.
Umwe mu bakoresha banjye yanukaga mu kanwa cyari ikibazo mu biro byose.
21. Tubwire uburyo ushobora gukora hari pressure/pression ?
Uravuga pressure/ pression y’amazi cyangwa ya mutsiig ?
22. Ushobora gukora bibaye ngombwa amajoro ndetse no muri weekend ?
Murashaka kunyumva ariko ?
23. Ni irihe somo wakuye mu makosa wagiye ukora mu kazi ?
Buri gihe yabaga ari uwundi wakoze ikosa njyewe babaga bambeshyera.
24. Iyaba ari wowe uri gushaka umukozi kuri iyi mwanya ni iki wareba ?
Ntacyo nareba kuko naba nzi neza ko nanjye aka kazi nkashaka.
25. Turumva nta experience ufite muri aka kazi. Ni gute wumva wakora ariko kubura experience kwawe ntikukubangamire mu kazi ?
Nakoresha uburyo ukoresha kugira ngo ubwiyemezi ufite butakubangamira mu kazi.
26. Wifuza umukoresha umeze ute ?
Umuyobozi utita ku byo nkora kandi wibagirwa vuba.
27. Tubwire igihe rimwe wigeze gukemura amakimbirane hagati y’abantu.
Rimwe inshuti zanjye zigeze kutumvikana hagati ya ekipe eshanu za mbere muri championat y’Ubwongereza, noneho mbafasha kumvikana, nakoresheje iminsi ibiri gusa kugira ngo ntatinda bagakomeza kugira amakimbirane, nakoresheje amasaha y’akazi, nkoresha na telephone
yo ku kazi mpamagara mu Bwongereza mbabaza neza amakipe atanu ya mbere ndetse nkoresha na internet yo ku kazi mbona amakuru y’impamo
noneho ndabakiza, ni ikintu nishimira nakoze mu buzima bwanjye.
28. Tubwire uburyo witwara mu kazi ?
Iyo boss ansabye raporo ko iba yabonetse ejo, ikarangira mbere nta kibazo pe ejo arayibona. Iyo ansabye ko nyimuha mu cyumweru nkayirangiza mu munsi umwe nta kibazo pe mu cyumweru arayibona. Ni uburyo ngira bwiza bwo kuzuza icyo umukoresha anyifuzaho.
29. Hari ibibazo ufite byo kutubaza ?
Ndabifite bitatu :
1) Musigaje ibibazo bingahe byo kumbaza ?
2) Aka kazi murakampa ?
3) Muzampemba amafaranga angahe ?
Shyiraho Igitekerezo!
Subscribe to: Post Comments (Atom)


text:
Igisubizo: Nyuma yuko Yesu abahamiriza uwo ari we ku buryo bw’umwihariko, abigishwa Be nabo bemeye ubumana Bwe. Batangira guhamya ko Yesu yari afite ububasha bwo kubabarira ibyaha—ikintu gishobora gukorwa n’Imana yonyine—kuko Imana ari yo bacumuraho (Ibyakozwe n’Intumwa 5:31; Abakolosayi 3:13; Zaburi 130:4; Yeremiya 31:34). Ku byerekeye ibyo bimaze kuvugwa, bavuga kandi ko Yesu ari We “uzaciraho iteka abazima n’abapfuye” (2 Timoteyo 4:1). Toma asubiza Yesu ati:“Mwami wanjye kandi Mana yanjye” (Yohana 20:28). Pawulo yita Yesu “Imana ikomeye n’Umukiza” (Tito 2:13) kandi agashimangira ko Yesu yabanje kugira akamero k’Imana mbere yo kwisiga ubusa ngo yambare akamero k’imbata” (Abafilipi 2:5-8). Ku byerekeye Yesu, Imana Data yareruye iravuga iti: “Intebe yawe Mana, ni iy’iteka ryose” (Abaheburayo 1:8). Yohana arahamya ko: “Mbere na mbere hariho Jambo, Jambo uwo yahoranye n’Imana, kandi Jambo [Yesu] yari Imana” (Yohana 1:1). Ingero z’Ibyanditswe Byera zigisha ku bumana bwa Kristo ni nyinshi cyane (reba Ibyahishuwe 1:17, 2:8, 22:13; 1 Abakorinto 10:4; 1 Petero 2:6-8; Zaburi 18:2, 95:1; 1 Petero 5:4; Abaheburayo 13:20), nyamara urugero rumwe muri izi rurahagije kwerekana ko Kristo yafatwaga nk’Imana n’Abigishwa Be.
Yesu yahabwaga kandi amazina adasanzwe nk’UWITEKA (izina rya mbere ry’Imana) mu Isezerano rya Kera. Izina ryo mu Isezerano rya Kera “UMUCUNGUZI” (Zaburi 130:7; Hoseya 13:14) rikoreshwa kuri Yesu no mu Isezerano Rishya (Tito 2:13; Ibyahishuwe 5:9). Yesu yitwa Imanweli—“Imana irikumwe natwe”—muri Matayo 1. Muri Zekariya 12:10, UWITEKA niwe uvuga ati: “Bazitegereza njyewe uwo bacumise” Ariko Isezerano Rishya rikoresha iri jambo ku ibambwa rya Yesu (Yohana 19:37; Ibyahishuwe 1:7). Niba ari UWITEKA wacumiswe kandi akaba ari we bitegereza, bivuze ko Yesu ari we wacumiswe kandi niwe bitegereza, kubera izo mpamvu Yesu ni We UWITEKA. Pawulo asobanura ko ibyanditswe muri Yesaya 45:22-23 bikoreshwa kuri Yesu mu Abafilipi 2:10-11. Ikindi ni uko izina rya Yesu rikoreshwa hamwe n’iry’Imana mu masengesho “Ubuntu bube muri mwe n’amahoro biva ku Mana Data wa twese no ku Mwami Yesu Kristo” (Abagalatiya 1:3; Abefeso 1:2). Ibi byari kuba ari igitutsi iyo Kristo ataza kuba ari Imana. Izina rya Yesu rigaragara iruhande rw’izina ry’Imana mu mabwiriza Yesu yahaye abigishwa ababwira ngo: mugende muhindure abantu bo mu mahanga yose mubabatiza “mu izina [mu buke] rya Data wa twese n’Umwana n’Umwuka Wera” (Matayo 28:19; reba no mu 2 Abakorinto 13:14).
Ibikorwa bishobora gukorwa n’Imana yonyine byitirirwa Yesu. Ntabwo Yesu yarazutse gusa (Yohana 5:21, 11:38-44) aahubwo ababarira n’ibyaha (Ibyakozwe n’Intumwa 5:31, 13:38), ndetse yaremye kandi anashyigikira isanzure (Yohana 1:2; Abakolosayi 1:16-17). Ibi birushaho gusobanuka iyo tubona UWITEKA yaravuze ati: ‘’Ni jyewe jyenyine waremye bose’’ (Yesaya 44:24). Hakiyongeraho ko Kristo arangwa n’indangagaciro zigirwa gusa n’Imana yonyine, ari zo: kubaho ubuziraherezo (Yohana 8:58), kubera ahantu hose icyariwe kandi iteka ryose (Matayo 18:20, 28:20), kumenya byose (Matayo 16:21), no gushobora byose (Yohana 11:38-44).
Muri iki gihe kwiyita Imana ni ikintu kimwe cyangwa kubeshya umuntu ngo yemere ko ibyo uvuga ko ari ukuri, no kwemeza ko ibyo ari ko bimeze, nabyo n’ikindi kintu. Kristo yakoze ibitangaza byinshi bihamya ko ari Imana. Bicye muri ibyo bitangaza Yesu yakoze, harimo guhindura amazi divayi (Yohana 2:7), kugenda hejuru y’amazi (Matayo 14:25), gutubura ibintu ku buryo bufatika (Yohana 6:11), gukiza impumyi (Yohana 9:7), ibirema (Mariko 2:3), n’abarwayi (Matayo 9:35; Mariko 1:40-42), ndetse no kuzura abapfuye (Yohana 11:43-44; Luka 7:11-15; Mariko 5:35). Ikirenzeho, ni uko Kristo Ubwe yazutse mu bapfuye. Mu mwanya w’icyiswe urupfu n’izuka ry’ibigirwamana byo mu mateka y’abapagani, nta kindi kintu gisa no kuzuka cyemezwa ku mugaragaro n’andi madini, cyangwa ubundi buhamya bwo kuzuka, bufite ibimenyetso bingana n’ibivugwa muri Bibiliya.
Ibi bikorwa byo mu mateka bigera cumi na bibiri, byerekeye Yesu, abahanga mu gusesengura amateka, batari n’Akristo bashobora kuzemeza ko byabayeho:
1. Yesu yapfuye abambe ku musaraba.
2. Yarahambwe.
3. Urupfu rwe rwatumye abigishwa be bahungabana, kandi batakaza kwizwera.
4. Igituro cya Yesu cyaragaragajwe (cyangwa kizagaragazwa) ko cyarimo ubusa, nyuma y’iminsi micye.
5. Abigishwa be bemeza ko Yesu yababonekeye nyuma yo kuzuka kwe.
6. Nyuma y’ibi, abigishwa be barahindutse bareka gushidikanya bashira ubwoba barizera.
7. Ubu butumwa nibwo bwabaye insanganyamatsiko y’ivugabutumwa mu Itorero rya mbere.
8. Ubu butumwa bwigishijwe i Yerusalemu.
9. Ibyavuye muri iri vugabutumwa, ni uko Itorero ryavutse kandi rikaguka cyane.
10. Umunsi wo kuzuka kwa Yesu, ku Cyumweru, wasimbuye Isabato (ku wa Gatandatu) yari umunsi wo guhimbaza Imana nkuko byari bimeze mbere.
11. Yakobo, utarizeraga, yakijijwe umunsi yemeyeho ko yiboneye n’amaso ye Yesu amaze kuzuka.
12. Pawulo, watotezaga Abakristo, nawe yakijijwe kubera igikorwa yemera cyo kubonekerwa na Yesu amaze kuzuka.
N’iyo haba hari umuntu uhakana urwo rutonde rw’ingero zihariye, nyamara nkeya muri zo nizo zikenewe gusa, cyane cyane guhamya kuzuka no kuvuga ubutumwa: urupfu rwa Yesu, guhambwa, kuzuka no kubonekera abigishwa be (1 Abakorinto 15:1-5). Mu gihe hari inyigisho zimwe na zimwe zisobanura imwe cyangwa ebyiri muri izo ngero tumaze kuvuga hejuru, kuzuka kwonyine niko gusobanura kandi kugahagararira izindi ngero zose. Abahanga mu byo kugenzura amateka, bemera ko abigishwa bahamije ko babonye Yesu amaze kuzuka. Byaba ibinyoma cyanwa inzozi z’uwavangiwe ntizishobora kuvuguruza ibyo abantu bazi, ku byerekeye uko kuzuka kwa Yesu kwagenze. Icya mbere, bari kuba bungutse iki? Ubukristo bwari butaramamara kandi mu by’ukuri nta mafaranga bwabazaniraga. Icya kabiri, mu batekamutwe ntihajya havamo abahorwa Imana beza. Urebye ukuntu abigishwa bemeye gupfa imfu z’agashinyaguro kubera kwizera, Nta bisobanuro birenze kuzuka kwa Yesu. Yego, hari abantu benshi bapfa kubera ko bafata ibinyoma byabo nk’ukuri, ariko hari n’abandi batajya bapfa bazize ko ibyo bazi ari ukuri.
Umwanzuro, Kristo yahamije ko ari We UWITEKA, ko yari Imana (ko atari “ikigirwamana” ahubwe yari Imana imwe nyamana); Abigishwa Be (Abayuda bigeze guterwa ubwoba no gusenga ibigirwamana) baramwizeye ndetse bamufata nk’Imana. Kristo yahamije rero ubumana Bwe akora ibitangaza, muri byo harimo no kuzuka kwe kwahinduye isi. Nta zindi ngingo abashakashatsi bafite zishobora gusobanura ibi bikorwa. Ukuri n’uko ubumana bwa Kristo bwemezwa na Bibiliya.
Ikibazo: Mbese ubumana bwa Kristo bwemeza na Bibiliya?
Igisubizo: Nyuma yuko Yesu abahamiriza uwo ari we ku buryo bw’umwihariko, abigishwa Be nabo bemeye ubumana Bwe. Batangira guhamya ko Yesu yari afite ububasha bwo kubabarira ibyaha—ikintu gishobora gukorwa n’Imana yonyine—kuko Imana ari yo bacumuraho (Ibyakozwe n’Intumwa 5:31; Abakolosayi 3:13; Zaburi 130:4; Yeremiya 31:34). Ku byerekeye ibyo bimaze kuvugwa, bavuga kandi ko Yesu ari We “uzaciraho iteka abazima n’abapfuye” (2 Timoteyo 4:1). Toma asubiza Yesu ati:“Mwami wanjye kandi Mana yanjye” (Yohana 20:28). Pawulo yita Yesu “Imana ikomeye n’Umukiza” (Tito 2:13) kandi agashimangira ko Yesu yabanje kugira akamero k’Imana mbere yo kwisiga ubusa ngo yambare akamero k’imbata” (Abafilipi 2:5-8). Ku byerekeye Yesu, Imana Data yareruye iravuga iti: “Intebe yawe Mana, ni iy’iteka ryose” (Abaheburayo 1:8). Yohana arahamya ko: “Mbere na mbere hariho Jambo, Jambo uwo yahoranye n’Imana, kandi Jambo [Yesu] yari Imana” (Yohana 1:1). Ingero z’Ibyanditswe Byera zigisha ku bumana bwa Kristo ni nyinshi cyane (reba Ibyahishuwe 1:17, 2:8, 22:13; 1 Abakorinto 10:4; 1 Petero 2:6-8; Zaburi 18:2, 95:1; 1 Petero 5:4; Abaheburayo 13:20), nyamara urugero rumwe muri izi rurahagije kwerekana ko Kristo yafatwaga nk’Imana n’Abigishwa Be.


text:
Iburasirazuba: Habarurwa inganda 104 zenga inzoga zitujuje ubuziranenge
Polisi y’igihugu ikorera mu Ntara y’Iburasirazuba itangaza ko ibiyobyabwenge birimo inzoga z’inkorano ari byo biteza umutekano muke muri iyo ntara.
Yabitangaje ubwo mu murenge wa Kazo mu Karere ka Ngoma bangizaga ibiyobyabwenge birimo urumogi, kanyanga n’inzoga z’inkorano, ku itariki ya 21 Ugushyingo 2017.
Umubozi wa Polisi mu Ntara y’Iburasirazuba, ACP Rutaganira Dismas avuga ko mu byaha bakiriye muri uyu mwaka wa 2017 byiganjemo ibyo gukubita no gukomeretsa.
Yabwiye abatuye ko muri iyo ntara usanga ibyaha Polisi yakira ibyinshi bituruka mu kunywa ibyobyabwenge.
Agira ati “Ibyaha byinshi ni ugukubita no gukomeretsa ndetse no gufata ku ngufu bitewe nuko baba banyoye ibiyobyabwenge byinshi bigatuma bajya mu rugomo.”
Guverineri w’Intara y’Iburasirazuba, Mufulukye Fred avuga ko inganda zenga inzoga z’inkorano muri iyo ntara zibarirwa mu 104 ariko ngo 20 % nizo zifite ubuziranenge.
Niyo mpamvu izo bafashe bazimena mu rwego rwo kwereka abaturage ububi bwazo.
Yabwiye abaturage ati “Twatangije ubukangurambaga bwo kurwanya ibiyobyabwenge muri iyi ntara niyo mpamvu twamennye bino mu maso yanyu ngo mu bireke kubinywa.”
Yakomeje abasaba gutangira amakuru ku gihe kandi buri wese akaba ijisho rya mugenzi we kugira ngo ibiyobyabwenge bicike.
Kuri uwo munsi bangijeho ibiyobyabwenge, Polisi yahise ita muri yombi abagabo babiri bafatanywe ibidomoro 11 byuzuye inzoga z’inkorano.


text:
Himba ni ubwoko bw’abantu batuye mu majyaruguru y’igihugu cya Namibia mu ntara yitwa Kunene. Abaturage bagize ubu bwoko bagera ku 50.000.
Himba bisobanuye abantu basabiriza. Ariko se kubera iki bitiriwe iri zina?
Mu myaka y’1980, batewe n’amapfa 90% by’amatungo harimo amashyo y’inka, imikumbi y’ihene bari batunze birapfa.
Babonye inzara ibarembeje batangira kujya bahungira mu gihugu bya Angola ndetse no bindi bice bihaturiye n’uko bahakura iri zina ry’abantu basabiriza bitewe nuko bagendaga basaba ibyo kurya, banasaba ubundi bufasha butandukanye.
Gusa nyuma baje kugaruka mu gihugu cyabo, Namibia imaze kubona ubwigenge mu mwaka w’1990, bakomeza kwiberaho ubuzima bwabo gakondo.
Dore bimwe mu bitangaje biranga ubuzima bwa buri munsi bw’aba Himba:
Abagore bo mu bwoko bwa Himba ntibajya boga gusa boga inshuro imwe rukumbi mu buzima bwabo nabwo iyo bagiye gushyingirwa, ubundi ubusanzwe bafata amabuye asa umutuku bakayasya barangiza bakayavanga n’amavuta y’inka akaba aribyo bisiga rimwe ku munsi, ibi ngo bikabarinda ubukana bw’izuba.
Uburyo baba batukura kandi kuribo ngo bifite igisobanuro gikomeye kuko bihuriza hamwe ibara ry’ubutaka ndetse n’iry’amaraso nk’ikimenyetso cy’ubuzima.
Mu rwego rwo kwisukura nanone no kugira impumuro nziza bafata bimwe mu bimera bihumura nk’indabo bakabitwika, bakunama hejuru y’umwotsi wabyo kugira ngo bahumure. Gusa abagabo bo bemerewe gukaraba.
Royal TV dukesha iyi nkuru yatangaje ko abagore n’abakobwa aribo bakora imirimo myinshi harimo kuvoma,gutashya ,guteka, kuboha imyambaro n’indi mirimbo bambara; mu gihe kandi ahenshi bizwi ko abagabo aribo bakama, muba Himba gukama ni inshingano z’abagore. Akazi k’abagabo n’abahungu ko ahanini ni ukuragira.
Ikindi kintu gitangaje mu muco w’aba Himba ni uburyo imisatsi y’abagore bayiboha cyangwa se bayisuka bakoresheje ibumba rivanze n’ifu iva muri ya mabuye basya bisiga.
Umwana w’umukobwa mbere yuko agera mu gihe cy’ubwangavu aba afite ibisuko bibiri gusa, nyuma yuko ageze mu iki gihe nibwo bamusuka ibindi byinshi nk’iby’abantu bakuru. Umukobwa kandi iyo ageze muri iki gihe cy’ubwangavu,yambara ikamba ku mutwe rikozwe mu ruhu rw’inka cyangwa rw’ihene kugira ngo bigaragare ko yakuze.
Abasore bo baba bafite igisuko kimwe iyo batarashaka; iyo bamaze gushaka, imisatsi bayifungira inyuma.
Abana b’abahungu iyo babakata cyangwa se ibyo abenshi bita gusiramura, ntibaba bemerewe gutaka cyangwa kurira ahubwo bagomba guceceka, ibi ngo bikaba bigaragaza ko azavamo umugabo nyawe.
Umukobwa iyo avutse, papa we ahita yemeza umugabo uzamushaka, agashyingirwa afite hagati y’imyaka 14 na 17 nubwo bitemewe n’amategeko y’igihugu cya Namibia, cyanakunze guhakana ko bidakorwa gusa mu bwoko bwa Himba ho bivugwa ko ukiri umuco wabo.


text:
Abatuye mu Mudugudu wa Muhabura, Akagari ka Kivugiza Umurenge wa Nyamirambo, akarere ka Nyarugenge bahangayikishijwe no kutagira itumanaho rihagije muri telefoni zigendanwa no kuri mudasobwa.
Kutagira umuyoboro w’itumanaho (network) uhagije kuri telefoni biri mu bihangayikishije abaturage bo mu Mudugudu wa Muhabura. Iki kibazo ngo bakimaranye imyaka irenga icumi.
Musabyimana Claire umwe mu bahatuye, avuga ko babuze abo bashyikiriza iki kibazo usibye kugicisha mu itangazamakuru. Agira ati “Sinumva impamvu tumara igihe kingana gutya tutagira itumanaho rihagije kandi turi muri Kigali.” Itumanaho ry’umurongo wa telefoni ritabageraho uko rikwiye ni irya TIGO, MTN na Airtel bisanzwe bikorera mu Rwanda.
Avuga ko inshuro nyinshi hari igihe byanga kumvikana n’abandi kuri telefoni akazi kabo ntikagende neza. Ikindi ngo ni uko hari abakunze kuhakorera ubukerarugendo bwo kugendera ku mafarashi n’abajya kuhakorera indirimbo z’amashusho bakabangamirwa no gusanga nta muyoboro w’itumanaho uhari.
Twagerageje guhamagara ku murongo wa telefoni ubuyobozi bwa RURA inshuro nyinshi nti byadukundira, kugirango bagire icyo badutangariza ku bijyanye no gukemura icyo kibazo.


text:
Amadini hafi ya yose ntavuga rumwe ku buryo bwa kizungu bwifashishwa mu kuboneza urubyaro, ndetse hari abayoboke b’amadini amwe n’amwe atabwemera namba, nyamara bamwe bakabikoresha bihishe abashumba babo, bamwe mu bashumba nabo bakabukoresha bihishe aba bayoboke babo, cyangwa na none hakaba abicuza nyuma y'igihe.
Ahorukomeye Adrien ni umukilisitu muri kiliziya Gatolika, afite abana 5 n'umugore. Atangaza ko kubwe yumvaga yabyara abana babiri bahwanye n'ubushobozi bwe, ariko umugore we akaba atarabyemeye kuko idini asengeramo ryo ritabyemera, bakabyara kugeza ubwo babaye batanu, ndetse ngo na n'ubu akaba agikomeje gushaka kubyara.
Aragira ati "Mvuka i Cyangugu ngakorera i Kigali, kandi mpembwa amafaranga make. Iyo yazaga kunsura yazaga yitwaje imiti ya ONAPO, nyamara nyuma y'amezi abiri atashye, akambwira ngo aratwite, ya miti ntiyayinywaga.”
Yongeraho kandi ko gukoresha uburyo bwa karemano batabishobora, ngo kuko ari we n'umugore we nta n'umwe wageze mu ishuri ngo amenye uko babigenza.
Usabuwera Françine asengera muri ADEPR. Atangaza ko n’ubwo ari ingaragu kandi amabwiriza y’idini rye akaba atabimwemerera, byanze bikunze ngo nashinga urugo azakoresha uburyo bwa kizungu bwo kuboneza urubyaro kuko ubwa karemano (naturel) buba butizewe.
Usabuwera aragira ati "Uburyo idini yacu yemera ni ubwa karemano buraruhije kubukoresha, ni yo mpamvu nzakoresha ubwa kizungu mu rwego rwo kwirinda kubyara indahekana no kubyara abo ntazabasha kurera.”
Yongeraho mu gukoresha uburyo bwa karemano haba hari ibyago byinshi byo kwibeshya, ukaba wasama utabishaka. Ati "Imana ntiyakwishimira kubona mbyara abana benshi, nyamara bakabaho nabi nk’aho ari cyo baziye ku isi.”
Padiri Gatare wo muri Paruwasi ya Remera, yatangarije Izuba Rirashe ko kiliziya gatolika itemerera abayoboke bayo gukoresha uburyo bwo kuboneza urubyaro bwa kizungu, ko ahubwo babashishikariza gukoresha ubwa karemano, ngo kuko ari bwo buha agaciro ubuzima.
Padiri Gatare aragira ati "Ntitwishimira abakilisitu bacu kubyara abo batabasha kurera, ni n'inshingano zacu gutuma bagira imibereho myiza. Tubigisha kumenya gukora neza inshingano z'urugo, bakamenya kwifata mu gihe cy'uburumbuke.”
Padiri yakomeje avuga ko gukoresha uburyo bw'ubukorano ari nko gutsindwa, ngo bityo bakaba batabyigisha abakirisitu babo. Yavuze kandi ko mu gihe hari ikibazo cyihariye cyatuma abashakanye bakoresha ubwo buryo, nk'uburwayi n'ibindi, bukoreshwa kubera amaburakindi.
Kuri ubu, u Rwanda rufite abaturage bari hafi kugera kuri miliyoni 11, bakaba biyongera vuba mu gihe ubuso bw’u Rwanda bwo butajya bwiyongera.
Amadini ntiyumva kimwe uburyo bwa kizungu mu kuboneza urubyaro
Shyiraho Igitekerezo!
Subscribe to: Post Comments (Atom)


text:
1
jyemfite ikibazo umunu yaje murugo atwara indangamunu yajye nabizi abwirako ayite hashize umwaka azifite 2 iyamukuruwajye niyajye nkuwomunu namukoreriki mumfashe murako
Ntaho mutazayashakira contrevafion nabntu bagiye kujya bazirya daa
Hakwiye kubaho kwigisha. Guhana siwo muti. Burya iyo abantarwanda bamenyeshejwe ibyo basabwa nimpamvu ntibakunda gutenguha
Iyaba mwari muzi iyo NIDA ukuntu iturindagiza, jye narashobewe, ibyo amande bibe bitegereje tubanze tunoze imikorere!!!!
None ese kuri e-mail yanjye mfiteho soft copy ya ID yanjye ubwo ntibiba bihagije? Sinumva ngo twakataje mu iterambere?
Agomba kuba afatiwe kuri metero zingahe uvuye iwe, ntimuzafate ugiye kuzirika ihene cyangwa uwitemberera iruhande rwinzu ye. icyo nzi cyo hari abagiye kubyungukiramo, ujye kuri butike ngo kaci ngo zana irangamuntu hahaaaaa
Turabishyigikiye
KWANDIKISHAUMWANA NIYWIZA KWANDIKISHAUWAHPUYE Niywiza
Ba nyakubahwa niza cyane kudushyiriraho amategeko uko mubyumva.Ariko se twe tubatora kandi mukaduhagararira mwagiye nibura mutubaza icyo tubitekerezaho.Ese bavandimwe beza nshuti z'abaturage umuntu wo mu cyiciro cya mbere cy'ubudehe niyibagirwa indangamuntu muzamuca 10 000 Azarivana he ? Igitekerezo cyanjye rero nuko uwakererewe kwandikisha cyangwa kwandukuza umuntu mu bitabo by'irangamimerere yajya acibwa amande 5000 Frw. Naho bubijyanye nibyo byo kutitwaza ibyangombwa amande akaba ibihumbi bibiri. Nabwo hakagenwa imbibi umuntu agomba guhanirwano.Ejo hatazagira umuyobozi usanga umuturage mu kabande munsi y'urugo atarenze umudugudu ati zana kashi wibagiwe ibyangombwa.
mwibuke no guhana ikigo kizitanga.iyo wataye indangamuntu uyibona umwaka ushize,iyo udafite cusin na brother, sis .....(amasano yo muri .com) ntuyibona....NID mwisubireho. njyewe nunva gu printing indi Id kuwayitaye ari ibintu byoroshye
1


text:
Nkuko tubikesha Dailymail, uyu musore w’imyaka 20 yabonye umuha intanga ngabo kuri facebook, ni mu gihe yari atararangiza kubagwa no gukorerwa ibisabwa byose ngo ahinduke umugabo burundu, aracyafite uturerantanga ngore (ovaries) ndetse n’amabere, akaba yarabaye ahagaritse ko nabyo babikuraho ataramara kubyara, dore ko uretse ibyo gusa ahandi hose yahindutse umugabo, ateganya ko namara kubyara uwo mwana azahita abikuraho agakorerwa ibisigaye byose ngo ahinduke umugabo burundu.
Atwite inda y'amezi 4
Hayden Cross yabwiye ikinyamakuru Sun on Sunday ati “Ndifuza ko umwana wanjye yagira ibyiza byose. Ndifuza kuba se w’umwana wanjye mu buryo bushimishije, nzaba umubyeyi mwiza wa mbere ku mwana wanjye.”
Mu gihe cyashize Hayden yagiye ahabwa imiti imwongerera ijwi riremereye nk’iry’abagabo ndetse bituma azana ubwanwa n’umubiri nk’uw’abagabo. Mu buzima bwe busanzwe nta kazi agira abeshejweho n’amafaranga leta igenera abashomeri mu gace ka Gloucester ho mu Bwongereza ndetse yemerewe n’amategeko kwitwa umugabo.
Yihinduje umugabo ariko ngo nyina umubyara ntajya amwita umusore, aracyamwita umukobwa we
Avuga ariko ko ahangayikishijwe n’uburyo hari abantu bagifite imyumvire iri hasi bashobora kuzamubangamira mu gutwita kwe. Avuga ko umuntu wamuhaye intanga atamuzi kuko ari uwo yakuye kuri facebook akamusigira intanga ku muryango iwe akigendera. Ngo yari yasabye ko abaganga babika intanga ze mbere y’uko akurwaho amabere n’uturerantanga ubwo kuba umugore bikaba birarangiye ariko abaganga ntibumva ikifuzo cye, kuri we yifuzaga ko izo ntanga ze zibitswe yazazibyazamo umwana amaze kuba mukuru, gusa bamaze kumuhakanira yahisemo kuba ahagaritse ibyo guhinduka umugabo akabanza kubyara.
Yahoze ari umwana w'umukobwa
Umugabo wa mbere ku isi wabyaye ni uwo muri Arizona ho muri leta Zunze ubumwe za Amerika witwa Thomas Beatie nawe wavutse ari umugore nyuma akaza kwihinduza umugabo ariko ntibamukuremo uturerantanga tw’abagore kuko yumvaga ashaka kuzabyara umwana umukomokaho mu buryo bwuzuye.
Uyu niwe mugabo wa mbere watwise mu mateka y'isi
Yabyaye abana 3
Turashaka kubaza wowe usomye iyi nkuru:
Kuvuka uri umugore ukumva ushaka kuba umugabo cyangwa ukavuka uri umugabo ukumva ushaka kuba umugore bigeze ubwo ujya kwa muganga kwihinduza ubyumva ute? Utekereza iki ku mwana uvutse agasanga ababyeyi be bameze batyo?


text:
Burya mu rukundo habaho ibintu byinshi bitandukanye kuba umukobwa umusabye urukundo akarukwemerera sibihagije ko wamwizera ngo aragukunda. Hari umukobwa ushobora kugukundira amafaranga cyangwa hari indi nyungu runaka agukeneyeho yamara kuyigeraho agahita akureka. Musore niba ufite umukobwa mukundana dore ibimenyetso bizakwereka ko uwo mukobwa agukunda by’ ukuri.
1.Yifuza kukuba hafi iteka
Ahora iteka ashaka kuba hafi yawe, igihe mutari kumwe akakwandikira akubaza amakuru cyangwa se akaguhamagara ntarindire ko ari wowe umuhamagara gusa; ahanini uzumva akubaza niba wageze mu rugo mu gihe ukora cyangwa se uri umunyeshuri. Aba yumva kandi ashaka kumenya uko wiriwe, mbese uko umunsi wakugendekeye. Umukobwa ugukunda kandi uzumva yishimira kumenya gahunda zawe no kumenya ibyo utegenya gukora mu minsi y’ikiruhuko nka week-end .
Nawe kandi arakureka ukamenya amakuru ye ndetse nawe ubwe ukamumenya. Bene uyu mukobwa ntashobora kwibagirwa kuguhamagara cyangwa kukuvugisha ku itariki y’agaciro mu buzima bwanyu. Muri make, agerageza kumarana nawe igihe kirekire.
2.Akwereka umuryango we n’incuti ze
Uru aba ari urukundo rwuzuye kandi ni iby’agaciro mu gihe umukobwa afashe icyemezo cyo kukwereka ababyeyi be cyangwa abandi bantu bo mu muryango we ndetse n’inshuti ze za hafi adashatse kukugumisha mu kigare kimwe. Uyu mukobwa kandi ngo aba ashaka kugushyira hafi ye kugira ngo ukomeze umwiyumvemo ku bundi buryo. Ikindi umukobwa ugukunda yishimirako buri muntu amenya ko muri kumwe kandi akavuga ko mukundana uri inshutiye ya mbere.
3.Ni umukobwa wihagararaho kandi ugufitiye icyizere
Umukobwa nk’uyu aguha umwanya wawe wo gusohoka n’inshuti zawe kandi ntibimutere ikibazo. Ubundi azagera aho ategure kuza kukureba ari kumwe na bagenzi be. Ubushuti bufite icyizere bumara igihe kinini, buraramba kandi bukagenda bwaguka; ni ukuvuga ko umukobwa ukwizera akenshi aba anagukunda.
4.Umukobwa ugukunda rimwe na rimwe aragufuhira
Kuba umukunzi wawe agufuhira ntibizagutere ikibazo kuko burya iyo abagore bafushye bihita bigaragarira buri wese . Gufuha ntabwo ari ikimenyetso cy’urwango ahubwo ni urukundo rwinshi aba yifitemo; ni ukuvuga ko gufuha ari ikimenyetso cy’urukundo. Nubona ikintu cyose uzakora kitababaza umukobwa mukundana cyangwa se ukabona atajya agufuhira na gato, uzamenye ko uwo mukobwa atakwitayeho .
5.Azakwibwirira ko agukunda
Ubundi ngo mu mibereho y’abakobwa hari amagambo abagora gukoresha nko kubwira umuhungu ko amukunda. Niwumva rero abivuze uzamenye ko byamuvunnye cyane . Burya umukobwa utagukunda by’ukuri ntiyapfa kubumbura umunwa we ngo akubwire ko agukunda yumva mu byiyumviro bye atari ko bimeze. Umukobwa rero uzakubwira ko agakunda uzamenyeko nta n’ikibazo yagira isi yose imenye ko agukunda; mbega aba akwishimiye anishimiye kuba ari kumwe nawe.
Niba rero ufite umukobwa wita ko ari inshuti yawe (girlfriend) ,ugasanga mu bimenyetso tuvuze haruguru nta na kimwe afite cyangwase akugaragariza menya ko atagukunda na buhoro ahubwo urebe uburyo wabona undi ugukunda kandi ubikwereka mu bikorwa no mu magambo.


text:
Abana basomera ibitabo mu rugo baracyari bake
Ministeri y’Uburezi (MINEDUC) irifuza ko abateza imbere umuco wo gusoma bakwegera abaturage, kugira ngo babishishikarize abakiri bato.
Kuri uyu wa kane tariki 8 Nzeri 2016, MINEDUC yagiranye ibiganiro n’abafatanyabikorwa bayo bashinzwe guteza imbere umuco wo gusoma mu Rwanda. Muri bo harimo abaterankunga, abanditsi b’ibitabo n’abikorera bashinzwe kubikwirakwiza.
Dr Joyce Musabe, Umuyobozi wungirije ushinzwe integanyanyigisho mu Kigo cy’Igihugu cy’Uburezi, yavuze ko gahunda yo gukundisha abana umuco wo gusoma imaze imyaka ine itangijwe, nyamara abana benshi bakaba bataramenya gusoma ikinyarwanda nibura.
Yagize ati "Mu rugo ni ho abana bamara igihe kinini mu buzima busanzwe, nyamara ababyeyi ntacyo babafasha n’ubwo nabo harimo abatazi gusoma bakeneye kubanza kwigishwa."
Niyo mpamvu dusaba ababyeyi n’abafatanyabikorwa batandukanye gufasha abana gusoma, kuko hari byinshi bihishwe mu bitabo kandi abantu bakaba bakeneye gusoma ibyo bitabo kugira ngo bajijuke."
Gusa yavuze ko hari ikibazo cy’ibitabo bidahagije kandi bigihenze ndetse no kutagira inzu z’amasomero. Gusa yongeraho ko birimo kuganirwaho na Ministeri y’Uburezi n’abafatanyabikorwa bayo.
Kugeza ubu mu gihugu harabarizwa imiryango 100 ifatanya na Ministeri y’uburezi guteza imbere umuco wo gusoma. Muri yo hari uwa ’Save the Children’ ufite umushinga witwa “Mureke dusome.”
Umuyobozi w’uyu mushinga ukorera mu turere twose tugize igihugu, Alex Alubissa yijeje ko bafashe ingamba nshya mu mezi arindwi ashize. Muri zo bazatanga ibitabo 100 nibura muri buri shuri rya Leta.
Biyemeje kandi gufatanya n’amashuri gutunganya neza uburyo abana bazajya basimburana mu gusoma, ndetse no gukangurira ababyeyi gutoza abana gusoma bageze mu rugo.
Dr Muyombo Thomas, umwanditsi akaba n’umuhanzi, avuga ko abana b’iki gihe ngo batarimo gutozwa gusoma kubera kutagira ibitabo.
Avuga ko yari amaze imyaka myinshi yandika ibitabo by’abana, ariko ngo nyuma ya gahunda ya leta ishishikariza abana gusoma, nawe agiye gukomeza gukora mu nganzo ye.


text:
IYOBOKAMANA
New Nation Choir yateguye igiterane cyitezweho kugarura urubyiruko mu rusengero
New Nation Choir, Kolari y’urubyiruko mu itorero ry’abaporotestanti (EAR) muri Paruwasi ya Kibagabaga iratangaza ko yateguye igiterane cyitezweho kugarura urubyiruko mu nzu y’Imana.
Muri iyi minsi benshi mu rubyiruko bari mu bintu bitandukanye, cyane cyane bijyanye no gushaka ubuzima n’imibereho bigatuma hari abatabona umwanya wo gusenga.
Igiterane cya New Nation Choir giteganyijwe tariki ya 4 Ukuboza 2016 saa saba kuri Paruwasi EAR Kibagabaga, aho byitezwe ko urubyiruko ruzafashwa kandi rugakangukira kongera gukorera Imana.
Hatangimana Dieudonne umwe mu bagize iyo Kolari akaba n’umwe mu bari gutegura icyo giterane yavuze ko biteze impinduka ku rubyiruko ruzaba rwitabiriye icyo giterane.
Yagize ati “Ni igiterane cyo guhsima no kuvuga ubutumwa.By’umwihariko turashaka kubona impinduka mu gukizwa kw’abantu.Turashaka ko urubyiruko rugaruka mu nzu y’Imana kuko rwinshi rwibereye mu bindi bintu bitandukanye.”
Hatangimana kandi avuga ko bashaka ko urubyiruko rumenya gukoresha igihe cyarwo, rukamenya ighe cyo gukora ibirutunga ndetse n’igihe cyo gukorera Imana.
Iki giterane biteganyijwe ko kizitabirwa n’amakolari atandukanye arimo Injili Bora (EPR Gikondo)New Challenge Choir ndetse na Coeur Joyeux n’andi.Hazagaragaramo kandi abahanzi nka Murava Annet.
IBITEKEREZO
-
aha turasobanura ko umuntu akwiye gukora gushaka ibimutunga ark akazi ntikamuherane ahubwo agene numwanya wo gushimira Imana ibyo amaze kugeraho. gusenga Imana no guterana nabandi ubiha umwanya wabyo kandi ntago uba ari munini cyane.
-
Courage kbsa yesu akomeze kubagurira Impano yo kumukorera
-
Courage kbsa yesu akomeze kubagurira Impano yo kumukorera
-
Nonese ubu uvuze icyo uzasimbuza gushaka imibereho? Cyangwa urashaka ngo bate akazi bajye birirwa musengero?


text:
Abantu benshi cyane cyane abahanzi bakunze kwibwira ko niba baririmba, bakina amafilm , ibyo gusa bihagije mbese ko barangije gukira, ndetse hari n’abana bato basigaye bagera mu buhanzi bashakamo izina gusa, bamara kwitwa utuzina tw’utubyiniriro, maze bakadamarara ngo bubatse amazina. Ibi ntawe ubyanze ko mwubaka amazina nubwo ngo atari umukino, ahubwo hari abamara kuyitwa wareba icyo amafaranga make baboneye muri ayo mazina yabamariye ukacyibura kubera kutiteganyiriza ngo wikorere undi mushinga cyangwa ngo wihangire umurimo wa mugani ufatirane ayo mahirwe maze witeze imbere. Ni muri urwo rwego Zahabutimes.com yegereye umusore uzwiho kuba nk’umutete (umututaravo),ubarizwa mu Karere ka Gatsibo mu Murenge wa Kiramuruzi aho uhasanga amazu menshi ye yambika abageni, agasokoza (akanatunganya imisatsi) n’utundi turangabwiza tw’abakobwa ku buryo bugezweho.
Uyu muhanzi yitwa Ntakirutimana Eric, akaba azwi ku kabyiniriro ka Eric-J. Bimwe mu bihangano bye harimo nk’indirimboka “Inyinya”, “Uriya Mukobwa”.
Nkuko yabidutangarije, asanga guhuza muzika n’imirimo ye ya buri munsi atari imbogamizi cyangwa se ibintu bigoranye ati:” ahubwo bimpa imbaraga zikomeye kuko ariho nkura amafaranga yo kwishyura studio. Si indirimbo nkora gusa: maze gushyira hanze n’igihangano cyo mu bwoko bwa film Bikubere Isomo ku Buzima!”
Yakomeje agira ati: “Mu Rwanda umuziki turawukunze ariko ku ngufu nke ufite ntiwatunga umuntu, niyo mpamvu ari ngombwa kuwufatanya n’akazi kugira ngo ukore ubuhanzi ari nako witeza imbere.” Niyo mpamvu kuri we nta soni na mba bimutera n’ubwo ari umuhanzi w’amafilime ndetse n’indirimbo.
Ubwo twaganiraga ERIC J yagize ati:”Njye ubuhanzi bwo gukina amafilime maze gusanga butanyinjiriza nahisemo kujya mubyo gushinga inzu itunganya imisatsi (Salon), ubu nkora ibijyanye no kogosha, nambika abageni hose muri Kiramuruzi, nsokoza abagore. Urugero rwa zimwe muri mode ubu navuga nkora ni nk’iyo bita Coupe chignon, Tongues, Twistes, Makoma, n’ayandi mafashion”.


text:
Mu ijoro ryakeye mu Karere ka Karongi imvura yaguye ari nyinshi iteza ibiza bikomeye byateje inkangu zasenyuye amazu agera kuri 22 ndetse n’abantu bahaburira ubuzima.
Amakuru Umubavu.com dukesha bamwe mu baturage batuye hafi y’aho ibi biza byabereye, aravuga ko umurenge wibasiwe n’ibi biza ari umurenge wa Rwankuba, kugeza ubu abantu bamaze kumenyekana ko bapfuye bakaba ari abantu 10 mu gihe abandi bakomeje kuburirwa irengero.
Aganira na RBA, Umunyamabanga Nshingwabikorwa w’Umurenge wa Rwankuba, Kuzabaganwa Vedaste, yatangaje ko iyi mvura yatangiye kugwa ahagana saa munani z’ijoro igateza inkangu zahitanye ubuzima bw’abantu.
Yagize ati ‘‘Muri rusange ni ahantu hari umusozi wamanutse ukajya umanura ubutaka bukagwira inzu zirimo abantu bagahita bitaba Imana. Byabaye mu tugari dutandukanye ntabwo ari ahantu hamwe.’’
Uretse abantu icumi baguye muri ibi biza, ibarura ryakozwe rimaze kugaragaza ko inzu zigera kuri 22 zasenyutse mu gihe hagikusanywa ibyangiritse byose. Imibare y’abitabye Imana ishobora kwiyongera kuko inzego zitandukanye ziracyashakisha andi makuru.
- Inzu zigera kuri 22 zasenywe n’imvura idasanzwe mu murenge wa Rwankuba mu Karere ka Karongi
Imibare y’abahitanywe n’ibiza ndetse n’ibyangirika yiyongera buri munsi by’umwihariko muri iki gihe cy’imvura idasanzwe ikomeje kwibasira ibice bitandukanye by’igihugu.
Minisiteri Ishinzwe Impunzi n’Imicungire y’Ibiza mu Rwanda (Midimar), iheruka kugaragaza ko kuva muri Mutarama kugeza ku wa 30 Mata 2018, mu gihugu hose abantu 116 bahitanywe n’ibiza, 207 barakomereka. Inzu 4130 zarangiritse, izigera ku 1201 zisenyuka burundu, amatungo 705 arapfa n’ibiraro 33 birasenyuka. Mu bindi bikorwa byangijwe n’ibiza birimo imihanda 12 yangiritse n’insengero zirindwi zasenyutse.
Daniel MUKESHIMANA@Umubavu.com


text:
URASA N’IBYO UBAMO – Bishop Dr. Fidele MASENGO
Yanditswe na Imanishimwe Dieudonne April 23, 2018
1 Timoteyo 4:8 Kuko kwitoza k’ umubiri kugira umumaro kuri bike, naho kubaha Imana kukagira umumaro kuri byose, kuko gufite isezerano ry’ubugingo bwa none n’ ubuzaza na bwo.Muri iyi minsi […]
1 Timoteyo 4:8
Kuko kwitoza k’ umubiri kugira umumaro kuri bike, naho kubaha Imana kukagira umumaro kuri byose, kuko gufite isezerano ry’ubugingo bwa none n’ ubuzaza na bwo.Muri iyi minsi gukora imyitozo y’ umubiri bigezweho cyane kandi ni byiza.
Muri Kigali hari icyumweru umujyi wagennye cyo kugenda n’ ibirenge hagamijwe gutoza abantu gukora imyitozo no kugabanya kwandiza ikirere bikomoka ku gutwara ibinyabiziga.
Ntabwo ari i Kigali gusa. Abaganga n’impuguke mu by’ ubuvuzi bagira abantu inama yo gukora imyitozo kugirango birinde ibinure (cholesterol) n’indwara nyinshi zibikomokaho.
Kubera iyo mpamvu, abantu benshi bamenye neza ko umubiri ugomba kwitabwaho. Gusa benshi bibagiwe ko ubugingo buruta umubiri.
Pawulo yandikira Timoteyo yamwibukije ko kwitoza k’ umubiri kugira umumaro ariko kuri bike: umuntu ubikora yagabanya indwara, yaramira byinshi mu mikorere y’ingingo z’umubiri ariko ntiyasubizayo ubusaza bwaje! Hari aho bitarenga. Bifite umumaro muri bimwe.
Kwitoza mu by’umwuka bitanga isezerano rihoraho muri ubu buzima no mu buzaza.Abitoje kubaha Imana barakingiye. Bameze nk’ umwana wahawe inkingo z’indwara z’ibiza akivuka. Abo nta bwob
bafite, ntacyo batinya mu biriho kd bibitseho icyizere cyo mu bihe biri imbere. Bafite ubwishingizi bukora mu isi ndetse no mu ijuru!
Ujya witoza mu biki? Igisubizo cyawe kiraguha ishusho ufite!
Bishop Dr. Fidele MASENGO, Foursquare GospelChurch Kimironko


text:
Amakuru aturuka mu kigo cy’igihugu gishinzwe uburezi (REB) aravuga ko uburyo busanzwe bukoreshwa mu kureba amanota y’ibizami bya Leta butahindutse, aho umuntu ashobora gukoresha ubutumwa bugufi cyangwa agasura urubuga rwa REB akareba amanota y’umwana.
Ushaka gukoresha ubutumwa bugufi bwa telefoni yandika ahagenewe ubutumwa CODE ye ibanjirijwe n’icyiciro yigamo P6 cg S3 akohereza kuri 489.
Ushobora no gusura urubuga rwa internet rwa REB ari rwo www.reb.rw ukajya ahagenewe kureba amanota akandikamo CODE ye n’icyiciro yigagamo ubundi agahita areba amanota.
Mugisha Nsengiyumva Frank wigaga mu ishuri ribanza ryo mu Karere ka Muhanga ni we wabaye uwa mbere mu gihugu, naho Karenzi Manzi Joceline wigaga mu Karere ka Gasabo aba uwa mbere mu gihugu mu basoje icyiciro rusange.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Ijambo “Betterave” ngo ryaba rikomoka ku buryo ibibabi byayo biteye. Ibyo bikaba bifite inkomoko ku rurimi rw’abantu batuye ibice by’inyanja ya Mediterane aho icyo kimera gikunda kuba cyane. Iryo zina ririmo ibice bibiri. Hari “bette” na “rave”. Igice cya kabiri cya “rave” cyo gisobanura ko ari igihingwa giterwa ariko hagakoreshwa imizi yacyo. Iki gihingwa uhereye mu kinyejana cya kabiri ngo cyaba cyarifashishwaga nk’umuti ndetse mu kinyejana cya 14 ho ngo cyabaye agahebuzo aho Abongereza bakifashishaga mu kuvura indwara z’igifu.
Amateka y’iki gihingwa ni maremare cyane, uwayavuga ntiyayava imuzi yose, gusa icyo kiribwa cyasesekaye mu masoko yose aho kifashishwa mu buryo butandukanye. Beterave zitukura zikungahaye cyane ku binyasukari, kuri Karoli. Ibyo byose bikaba ari nkenerwa cyane ku mubiri w’umuntu aho igira uruhare mu gufasha umubiri kurwanya indwara zimwe na zimwe zishobora gufata urwungano ngogozi. Ikindi zifasha umubiri kubona imbaraga z’igihe kinini. Ikindi Beterave ifasha umubiri w’umuntu kubona umunyu wa Potasiyumu bityo bigafasha mu kurinda indwara zifata imitsi. Zibonekamo kandi umunyungugu wa Kalisiyumu, manyeziyumu ndetse n’izindi ntungamubiri zituma utugirangingo duto tugize umubiri tubasha kubaho neza.
Mu bindi, ngo beterave zitukura zongerera umubiri imbaraga ndetse ngo zikarwanya umunaniro. Zituma kandi ngo umuntu agira ubushake bwo kugira icyo afata ku buryo budasanzwe, zongerera amaraso abayabuze bitewe n’uko zikungahaye kuri vitamine “B” ndetse no kuri aside folique B9 idakunze kuboneka mu biribwa ibyo ari byo byose. Ibyo bikaba bikenewe cyane ku mugore utwite. Ibindi bifitiye umubiri akamaro cyane biboneka muri beterave ngo ni porotide, ibinyasukari, lipide na caroli.
Uko bategura Beterave
Uwo ari we wese yakwibaza uburyo iki kiribwa gikoreshwa, kiribwa cyangwa se uko gitegurwa ku buryo kinogera abagifataho. Aha, Beterave ngo iba igomba kuba idafite igihu cy’inyuma gifite utubara tw’umukara. Icyiza kurutaho, ni ukuyihata agahu k’inyuma cyane kuko ngo izimeze gutyo ari zo zidashobora guhura n’ubusembwa. Ku birebana no kuyibika, ngo ni byiza kuyishyira muri filigo hejuru hakonjesha cyane kuko ngo ishobora kumara iminsi 3 cyangwa 4 nta kibazo igize. Iyo ihashyizwe yabanje gucibwamo ibice, ngo icyo gihe ishobora kumara amezi n’amezi.
Guteka Beterave mu buryo bunoze, ni ngombwa kuyishyira mu mazi ashyushye avanzemo umunyu na vinegere, nyuma ngo hashira igihe kingana n’isaha, umuntu akabona kuyikuraho igishishwa cyayo. Ibyo ngo ni ibintu byoroshye cyane. Uburyo bwiza cyane ku bantu bashobora kugira amahirwe yo kuyibona igikurwa mu butaka, ni byiza kuyikoresha itabanje guhura n’umuriro bityo ikifashishwa gutegura salade inoze. Beterave kandi ishobora guteguranwa n’ibindi biribwa nk’inyama aho ndetse ishobora gushyirwa mu mavuta ahantu hari umuriro uhagije nko mu ifuru. Icyo gihe, ngo isohokamo ari ikiribwa nta makemwa. Ku rundi ruhande, ibirungo bitandukanye byo kongera muri Beterave, ngo bituma iba akarusho.
Kubijyanye n’ukuntu Abanyaburayi bayitegura, ngo ntibirengagiza na rimwe ibibabi byayo kuko ngo basanze ari ntako bisa igihe bikoreshejwe bitaranamba, na none kandi ngo bigakoreshwa nk’uko bakoresha imboga za Epinari. Akandi gashya kagarutsweho abantu badakunze kumenya, ngo ni uko Beterave ziryohera zishobora kwifashishwa mu gutanga isukari cyangwa se uruvange rw’ibindi bintu byakwifashishwa mu gukora imisemburo yifashishwa mu gukora imigati cyangwa ngo hakaba havamo “Alcool” ndetse n’ amavuta y’imashini zitandukanye atuma moteri zikora neza.
Inshamake y’ibyiza bya Beterave zitukura
Beterave zitukura ntizituma gusa umubiri w’umuntu utagira umunaniro wa hato na hato, ahubwo zinatuma imitsi idapfa gufatwa n’indwara iyo ari yo yose ndetse igakora neza. Zinafasha ababyeyi batwite ndetse n’uwo bafite mu nda kugira ubuzima bwiza, aho zibarinda indwara zishobora gufata imyanya y’ubuhumekero ndetse n’imyanya myibarukiro. Umutobe wazo utuma habaho kwirinda indwara zifata umwijima. Zituma kandi umuntu atagugarirwa mu gihe yanyoye umutobe wayo uko bigomba. Umutobe wa Beterave zivanze na Karoti, ufasha mu koroshya zimwe mu ndwara zabaye karande kuri bamwe na bamwe nk’izo bakunze kwita “Goutte”, imyakura n’izindi. Ku bantu bakunze gutaka umutwe, ngo zibarinda hato na hato gukomeza kubabara umutwe, amenyo, indwara z’uruhu, kubabara kuri bamwe na bamwe baribwa igihe bari mu mihango y’abagore.
Mu bindi, ku bakunzi b’icyo kiribwa, ngo hari ibintu bimwe na bimwe bidakanganye bagenda bibonaho bidasanzwe ariko ngo ntibikwiye kubatera impungenge. Ibyo ngo ni igihe bagiye kwihagarika bakabona inkari zifite ibara ry’umutuku. Ibyo biterwa n’uko ubusanzwe ibara rya Beterave ritukura. Kwimenyereza kunywa amazi cyane, kugira ngo bifashe umubiri kwakira icyo kiribwa neza ni ikintu cy’ingenzi. Na none kandi, abantu ntibakwiye kwibagirwa ko iyo Beterave zikoreshejwe bubisi ariho ibyiza byazo bishobora kugera ku mubiri neza.
orinfor
Akamaro ka Beterave zitukura
Ijambo “Betterave” ngo ryaba rikomoka ku buryo ibibabi byayo biteye. Ibyo bikaba bifite inkomoko ku rurimi rw’abantu batuye ibice by’inyanja ya Mediterane aho icyo kimera gikunda kuba cyane. Iryo zina ririmo ibice bibiri. Hari “bette” na “rave”. Igice cya kabiri cya “rave” cyo gisobanura ko ari igihingwa giterwa ariko hagakoreshwa imizi yacyo. Iki gihingwa uhereye mu kinyejana cya kabiri ngo cyaba cyarifashishwaga nk’umuti ndetse mu kinyejana cya 14 ho ngo cyabaye agahebuzo aho Abongereza bakifashishaga mu kuvura indwara z’igifu.